Berlin jual tiket kereta api boleh dimakan
Oleh KOSMO!

16 Disember 2021, 4:30 pm
BERLIN – Rangkaian pengangkutan metro di Berlin menjual tiket kereta api yang dicampur dengan minyak ganja (hemp oil) yang boleh dimakan, bagi mengurangkan ‘tekanan’ dalam kalangan penumpang, lapor laman berita Wionews semalam.
Minyak ganja berasal daripada sejenis tanaman ganja yang digunakan dalam perubatan.
“Dengan cara ini, anda boleh mengembara tanpa kerumitan di sekitar Berlin sepanjang hari,” kata syarikat pengendali pengangkutan metro Berlin, BVG yang terkenal dengan aksi pemasaran yang unik.
Tiket berharga 8.80 euro (RM42)  itu diperbuat daripada kepingan kertas yang boleh dimakan.
BVG berkata, kertas yang boleh dimakan itu telah ditaburkan dengan ‘tidak lebih daripada tiga titik’ minyak tersebut.
“Minyak ganja adalah 100 peratus diperbuat daripada sayuran dan merupakan kuah salad yang enak,” tambah syarikat itu.

Kerajaan baharu Jerman yang mengangkat sumpah minggu lalu telah bersetuju untuk menghalalkan penggunaan ganja secara rekreasi.
BVG bagaimanapun berkata pihaknya ‘menentang sebarang jenis penggunaan dadah sama ada dadah yang menyalahi undang-undang atau sah’. – AGENSI


Nafas cadang bantuan RM300 semusim kepada pesawah
Oleh ISKANDAR SHAH MOHAMED

16 Disember 2021, 4:59 pm
SABAK BERNAM – Pertubuhan Peladang Kebangsaan (Nafas) telah mencadangkan kerajaan supaya memberikan bantuan berjumlah RM300 semusim kepada pesawah di seluruh negara sementara menunggu musim menuai padi.
Pengerusi Ahli Jemaah Pengarah Nafas, Datuk Zamri Yaakob berkata, bantuan RM300 itu bukan sahaja membantu golongan berkenaan yang berdepan masalah kenaikan harga baja dan racun seterusnya meringan beban para pesawah yang dibelenggu kos sara hidup tinggi.
“Kerajaan secara dasarnya sudah bersetuju dengan kadar itu (RM300 semusim) namun ia terpulang kepada kerajaan untuk memutuskannya.
“Bantuan itu membantu pesawah untuk meneruskan kelangsungan hidup kerana rata-rata mereka berpendapatan rendah,” katanya pada Mesyuarat Agung Tahunan Kali Ke-40 Pertubuhan Peladang Kawasan (PPK) Sungai Besar di Parit 1 Sungai Besar di sini, hari ini.
Jelas Zamri, seramai 380,000 pesawah akan menerima manfaat bantuan itu sekiranya dilaksanakan kelak dengan bantuan dicadangkan diberikan selama dua kali setahun mengikut musim penuaian padi.
“Tambahan pesawah sentiasa berusaha meningkatkan industri beras negara.

“Lagipun, bantuan itu sama seperti dinikmati pekebun kecil dan penoreh getah menerusi Bayaran Bantuan Musim Tengkujuh (BMT) sebanyak RM300 sebulan,” katanya. -K!ONLINE


‘10 tahun abang pakai sari pun saya kenal’
Oleh MOHD. HAIKAL ISA

16 Disember 2021, 4:08 pm
PETALING JAYA – Filem terbaharu menampilkan kumpulan lawak legenda tanah air, Senario yang dikhabarkan berjudul Jaga Jaga Senariounion arahan pengarah prolifik, Aziz M. Osman sedang dalam pembikinan.
Berita menggembirakan terutama buat penggemar ikon dunia komedi tempatan tersebut mendapat reaksi positif ramai peminat dalam laman Twitter yang rata-rata tidak sabar melihat Senario kembali beraksi sebagai satu kumpulan.
Ahli kumpulan Senario, Azlee atau nama lengkapnya, Mohd. Azlee Jaafar, 54, berkongsi sedikit perkembangan penggambaran filem berkenaan yang sedang dalam pembikinan.
“Filem terbaharu Senariounion dalam pembikinan hari ketiga. Arahan Aziz M. Osman atau Abang Long terbitan Botak Production. Syukur Ya Allah.
“Semoga Allah permudahkan. Amin. Yang seronoknya, para pelakon pun ‘reunion’ dan kru teknikal pun reunion. Mantap Aziz M. Osman,” kongsi Azlee seraya menyertakan sekeping foto di lokasi penggambaran dirinya bersama pelakon, Syanie berbaring di atas katil.
Disebabkan perkongsian ikonik serta menggamit nostalgia penonton itu, ramai dalam kalangan pengguna Twitter mula ‘menggeledah’ babak dan lontaran dialog daripada filem-filem lama Senario.
“10 tahun bang, abang pakai sari pun saya kenal (tertawa),” ciap seorang pengguna Twitter memberi rujukan dialog antara filem popular melibatkan Senario.

“Aku nak tahu watak papa Mustapha Kamal. Dari salesman (jurujual) kereta, sekarang mesti watak CEO Megah Holdings,” tulis seorang pengguna Twitter lain.
Senario yang dianggotai Azlee, Wahid, Lan Pet Pet, Saiful Apek, Yassin Yahya, Hamdan Ramli dan Ilyan Buang merupakan kumpulan lawak paling popular lewat tahun 1990-an.
Antara filem yang sangat dekat di hati peminat menampilkan kumpulan berkenaan ialah Senario The Movie, Senario Lagi dan Lagi-Lagi Senario.
Kumpulan Senario bersilih ganti keahlian sejak ditubuhkan pada 1996 dan pernah juga dianggotai Shamsul Ghau Ghau dan Farouk Hussain.
Senario merupakan kumpulan lawak pertama yang menyertai Anugerah Juara Lagu (AJL) sehingga ke separuh akhir pada tahun 2000 (Cari Tapak) dan tahun 2003 (Joget Berbalas Pantun). – K! ONLINE


Buruh didakwa miliki pistol, terlibat rompakan berkumpulan
Oleh MUHAMMAD AYMAN GHAFFA

16 Disember 2021, 3:42 pm
KOTA BHARU – Seorang buruh didakwa di Mahkamah Sesyen di sini hari ini atas empat pertuduhan memiliki sepucuk pistol, peluru, sebilah keris dan terlibat dalam rompakan berkumpulan baru-baru ini.
Tertuduh, Mohamad Ridzuan Hussin, 26, bagaimanapun mengaku tidak bersalah selepas kesemua pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa memiliki sepucuk pistol Revolver.38 Special CTG Heavy Barrel, Smith & Wesson.
Tertuduh didakwa mengikut mengikut Seksyen 8 Akta Senjata Api (Penalti Lebih Berat) 1971 yang memperuntukkan hukuman penjara sehingga 14 tahun dan sebat tidak kurang enam kali jika sabit kesalahan.
Bagi pertuduhan kedua, Mohamad Ridzuan didakwa memiliki enam biji peluru berwarna perak bertulisan A USA 38 SPL tanpa permit senjata sah sekali gus menyalahi Seksyen 8(a) Akta Senjata Api 1960 yang memperuntukkan hukuman penjara tidak lebih tujuh tahun atau denda sehingga RM10,000 atau kedua-duanya jika sabit kesalahan.
Berdasarkan pertuduhan ketiga, tertuduh didakwa memiliki sebilah keris berhulu dan bersarung kayu dengan ukuran lebih kurang 19 sentimeter tanpa kebenaran sah yang menyalahi Seksyen 6 Akta Bahan-bahan Kakisan, Letupan dan Senjata Berbahaya 1957.

Ketiga-tiga perbuatan itu dilakukan olehnya di dalam sebuah kereta Proton Persona di tepi tali air di Kampung Keting, Gunong, dekat Bachok kira-kira pukul 1.30 pagi, pada 2 November lalu.
Bagi pertuduhan keempat, tertuduh didakwa bersama-sama seorang lagi yang masih bebas melakukan rompakan berkumpulan dengan bersenjatakan sepucuk pistol terhadap, Ammar Hashim, 19, dengan melarikan sebuah motosikal jenis Yamaha 15ZR, sebuah telefon bimbit, wang tunai RM50, kad debit, kad pengenalan dan lesen memandu.
Kesalahan itu dilakukan olehnya di tepi jalan di Kampung Pangkal Gong, Pulai Chondong, dekat Machang kira-kira pukul 6.15 petang, pada 29 Oktober lalu.
Tertuduh didakwa mengikut Seksyen 395 Kanun Keseksaan yang dibaca bersama Seksyen 397 Kanun Keseksaan yang memperuntukkan hukuman penjara maksimum 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Abu Arsalnaa Zainal Abidin manakala tertuduh tidak diwakili peguam.
Terdahulu, Abu Arsalnaa tidak menawarkan sebarang jaminan kepada tertuduh kerana memiliki sepucuk pistol menyalahi undang-undang selain lelaki itu turut berdepan pertuduhan mengikut Seksyen 39B Akta Dadah Berbahaya 1952.
Mahkamah tidak membenarkan tertuduh diikat jamin dan menetapkan 13 Januari tahun hadapan sebagai tarikh sebutan semula kes. – K! ONLINE


PRN Sarawak: Kempen bersemuka terus patuh SOP
Oleh MOHD RIDZAUDDIN ROSLAN

16 Disember 2021, 3:30 pm
BAU-Meskipun berbaki dua hari sahaja lagi, namun calon Pilihan Raya Negeri (PRN) Sarawak dlihat terus mematuhi prosedur operasi standard (SOP) ketika berkempen secara bersemuka.
Menurut calon Gabungan Parti Sarawak (GPS) bagi Dewan Undangan Negeri (DUN) Tasik Biru, Datuk Henry Harry Jinep, pematuhan SOP itu terus dilaksanakan bagi memastikan kelancaran PRN khususnya hari pengundian Sabtu ini.
“Ketika menyantuni pengundi di rumah-rumah atau mengadakan ceramah di dewan, SOP memang jadi keutamaan kerana tidak mahu ada penularan kes disebabkan aktiviti berkenaan.
“Seperti biasa, kalau buat program di dewan, kita akan periksa suhu, semak MySejahtera dan jaga jarak sosial. Terima kasih, semua pengundi mematuhinya,” katanya kepada Kosmo!.
Katanya, kunjungan ke rumah penduduk sekitar juga dibuat dalam masa singkat iaitu sekitar 30 minit sahaja.
“Biasanya kita akan berjumpa pengundi di rumah ketua kempen dengan kehadiran sekitar 10 ke 20 orang.

“Kita hadkan jumlah kehadiran dengan memastikan hanya kumpulan kecil menyertainya, selepas habis satu rumah, kita bergerak ke rumah lain pula,” jelasnya.
Sabtu ini, seramai 1,213,769 pengundi akan membuang undi melibatkan 82 kerusi DUN dan 10 parti politik bertanding. -K! ONLINE


Hasil 140,000 pokok nanas di ladang wakaf terbiar
Oleh SITI NUR MAS ERAH AMRAN

16 Disember 2021, 3:33 pm
SEBERANG PERAI – Tanah wakaf terbiar seluas kira-kira 2.4 hektar di Kampung Tun Sardon, Ara Kuda, Tasek Gelugor di sini dijadikan ladang nanas sekali gus membantu menjana pendapatan asnaf sejak tahun lalu.
Ketua Pegawai Eksekutif Zakat Pulau Pinang (ZPP), Amran Hazali berkata, program perintis yang dilaksanakan menerusi Projek Peladang Usahawan Asnaf itu sebagai permulaan membabitkan enam asnaf yang terpilih menerusi tapisan ketat.
“Kita kenalpasti tanah wakaf yang terbiar untuk dibangunkan dan peruntukan sebanyak hampir RM200,000 digunakan untuk menjayakan projek ini.
“Semua keuntungan hasil jualan daripada 140,000 pokok nanas yang ditanam akan dikembalikan kepada asnaf sebagai bonus, selain elaun bulanan yang turut diberikan secara tetap,” katanya kepada pemberita ketika perasmian ladang itu yang disempurnakan Timbalan Ketua Menteri 1, Datuk Ahmad Zakiyuddin Abdul Rahman hari ini.
Selaian ZPP, agensi lain terlibat dalam menggerakkan projek berkenaan termasuklah Majlis Agama Islam Negeri Pulau Pinang (MAINPP), Wakaf Pulau Pinang dan Lembaga Perindustrian Nanas Malaysia (LPNM).
Tambahnya Amran, peserta projek diberikan masa selama tiga tahun untuk meningkatkan kemahiran dalam mengusahakan tanaman nanas terbabit. – K! ONLINE


ATM tahan 7 PATI warga Myanmar di laluan balak
Oleh MOHD. RIFAAT ABD. HAMID

16 Disember 2021, 4:05 pm
KUALA NERANG – Cubaan tujuh pendatang asing tanpa izin (PATI) warga Myanmar menyeludup masuk ke negara ini menerusi sempadan Malaysia-Thailand dekat sini gagal apabila mereka ditahan anggota tentera dalam Ops Benteng pada semalam.
Kesemua PATI termasuk empat wanita berusia antara 17 hingga 39 tahun itu ditahan di laluan balak kira-kira pukul 1.25 tengah hari.
Markas Divisyen Kedua Infantri (2 Divisyen) dalam satu kenyataan di sini hari ini memberitahu, kejadian berlaku di laluan balak sektor Ops Benteng kawasan tanggungjawab Briged Keenam Infantri.
Katanya, sub unit yang melakukan rondaan di kawasan itu bertembung dengan tujuh individu terdiri daripada tiga lelaki dan empat wanita yang berjalan di laluan denai bukit.
“Kumpulan ronda kemudian bertindak menahan tujuh individu berkenaan untuk pemeriksaan.
“Hasil pemeriksaan mendapati mereka tidak memiliki kad pengenalan Malaysia dan disyaki PATI,” katanya.

Menurut kenyataan itu lagi, kesemua PATI terbabit seterusnya dibawa ke Kem Sahara untuk siasatan awal. – K! ONLINE


Wan Junaidi kongsi kejayaan Malaysia perangi rasuah di konvensyen PBB
Oleh AMREE AHMAD

16 Disember 2021, 4:09 pm
PUTRAJAYA – Kejayaan Malaysia membanteras rasuah antara dikongsi pada Konvensyen Menentang Rasuah Pertubuhan Bangsa Bersatu (UNCAC) yang diadakan di Mesir ketika ini.
Ia didedahkan Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar yang mewakili Malaysia pada persidangan dwitahunan itu yang berlangsung di Pusat Kongres Antarabangsa, Sharm El-Sheikh dengan dihadiri 152 negara anggota PBB yang memeterai UNCAC sejak 2003.
“Komitmen kerajaan Malaysia malahan dapat dilihat jelas dalam pelaksanaan Pelan Antirasuah Nasional 2019-2023 melalui Pusat Governans, Integriti dan Antirasuah Negara,” katanya.
Menurut kenyataan pejabatnya, semua negara yang berhimpun menyatakan komitmen dalam memastikan keberkesanan kerjasama sejagat menentang gejala rasuah termasuk memperkukuhkan pelbagai artikel UNCAC bagi membendung jenayah korupsi ketika dunia berada dalam fasa pemulihan selepas terjejas akibat penularan wabak Covid-19.
Mengulas lanjut, Wan Junaidi yang berucap secara rakaman video berkata, Malaysia turut teguh menyokong usaha PBB itu dalam menangani amalan rasuah di peringkat antarabangsa.
“Malaysia bahkan berjaya menyita aset berjumlah RM5 bilion, sebahagian besar ialah aset dirampas Suruhanjaya Pencegahan Rasuah Malaysia (SPRM) dalam pelbagai kes,” katanya di sini hari ini.

Beliau turut berkongsi usaha negara antaranya memperkenalkan peruntukan baharu di bawah Seksyen 17A Akta SPRM 1990 berhubung liabiliti korporat berkuat kuasa sejak 1 Jun 2020.
Langkah ini untuk memerangi rasuah dalam kalangan sektor swasta selain penambahbaikan Akta Perlindungan Pemberi Maklumat 2010 bagi meningkatkan keberkesanan Akta SPRM. – K! ONLINE


Lebih 1,000 laporan dijangka keluar mulai bulan depan
Oleh AMREE AHMAD

16 Disember 2021, 4:01 pm
PUTRAJAYA – Setelah terlewat lebih setahun disebabkan isu wabak Covid-19, laporan sulung Banci Penduduk dan Perumahan Malaysia 2020 bakal diterbitkan paling awal bulan depan.
Berita gembira itu diumumkan oleh Ketua Perangkawan Malaysia, Datuk Seri Dr. Mohd. Uzir Mahidin, sekali gus melengkapkan bancian kali keenam dan terbesar dalam sejarah negara.
Beliau yang juga Pesuruhjaya Banci 2020 atau MyCensus2020, turut memaklumkan bahawa seramai 32.3 juta penduduk atau 99.2 peratus populasi selesai dibanci pada 31 Oktober lalu.
“Alhamdulillah laporan penemuan awal dijangka keluar Januari nanti,” katanya ketika berucap melancarkan laman Data Interaktif Pasaran Buruh Malaysia (MyLMID) secara maya hari ini.
Beliau turut merasmikan webinar khas Forum Pasaran Buruh dengan kerjasama Biro Statistik Buruh Malaysia, Jabatan Perangkaan Malaysia (DOSM) dan Yayasan Peneraju Bumiputera secara maya.
Pelaksanaan bancian awam baharu itu bermula 7 Julai 2020 bersempena Hari Banci Negara dan sepatutnya tamat menjelang akhir tahun lepas namun dilanjutkan sehingga Oktober lalu.

Ia melibatkan lebih 50,000 pembanci dan turut menawarkan e-Census atau soal selidik atas talian yang diperkenalkan ketika Banci 2010 susulan kekangan pergerakan akibat Covid-19.
Projek bancian nasional setiap 10 tahun itu selaras dengan ketetapan Akta Banci 1960 yang kemudian dilakukan mulai 1970 sebelum diikuti lagi pada 1980, 1991, 2000 dan 2010 lepas. – K! ONLINE


Kapal angkasa NASA ‘sentuh’ Matahari
Oleh KOSMO!

16 Disember 2021, 3:30 pm
WASHINGTON – Sebuah kapal angkasa milik Pentadbiran Aeronautik dan Angkasa Lepas Kebangsaan (NASA) iaitu Parker Solar Probe pada April lalu secara rasminya telah ‘menyentuh’ Matahari selepas ia memasuki atmosfera suria yang belum pernah diterokai dikenali sebagai korona, pada jarak  hanya 12 juta kilometer dari teras bintang itu, lapor laman berita Mail Online semalam.
Ketika melakukan pendekatan ke lapan yang akhirnya membolehkan kapal angkasa itu melepasi atmosfera Matahari, Parker Solar Probe melawan suhu 1,298 Celsius dan radiasi 500 kali ganda lebih kuat berbanding Bumi.
Penerbangan itu berlaku pada April lalu, namun saintis-saintis baru sahaja dapat mengesahkannya selepas menunggu beberapa bulan untuk data itu kembali daripada kapal angkasa tersebut.
“Parker Solar Probe yang ‘menyentuh’ Matahari ialah satu detik bersejarah sekali gus pencapaian yang benar-benar luar biasa.
“Peristiwa penting ini bukan hanya memberi kita gambaran yang lebih mendalam tentang evolusi Matahari dan impaknya terhadap sistem suria, malah semua yang kita pelajari tentang bintang ini  juga mengajar kita lebih banyak tentang bintang-bintang di cakerawala,” kata pentadbir bersekutu untuk Direktorat Misi Sains NASA, Thomas Zurbuchen dalam satu kenyataan.
Kapal angkasa itu berada 12 juta kilometer dari teras Matahari apabila ia mula melintasi sempadan ‘bergerigi’  antara atmosfera suria dan angin suria yang keluar.

Parker Solar Probe ‘mencelup’  masuk dan keluar dari korona sekurang-kurangnya tiga kali, dan semua pergerakannya berjalan lancar.
Pencapaian tersebut adalah sebahagian daripada penyelidikan baharu yang yang menelan belanja sebanyak AS$1.5 bilion (RM6.34 bilion) oleh NASA. – Agensi


Video tular buli pelajar di Kelantan kes lama
Oleh TOREK SULONG

16 Disember 2021, 3:49 pm
BACHOK – Polis Kelantan menafikan video berkaitan kes buli yang berlaku di Sekolah Menengah Kebangsaan (SMK) Kemahang, Tanah Merah yang kini tular di media sosial merupakan kes terbaharu yang berlaku di negeri ini.
Ketua Polis Kelantan Datuk Shafien Mamat berkata, video berdurasi 26 saat itu dimuat naik semula sejak semalam selepas kes buli yang melibatkan pelajar di sebuah asrama di Perak minggu lalu.
Menurutnya, kes berkenaan berlaku pada tahun lepas dan semua tindakan sudah diambil termasuk menahan pelajar, menuduh mereka sehingga kes selesai dibicarakan di mahkamah.
“Saya minta video itu tidak disebarkan semula kerana ia akan menimbul salah faham orang ramai. Ia sudah diselesaikan mengikut prosedur perundangan.
“Video berkenaan memaparkan tiga pelajar lelaki berusia 17 tahun pada ketika itu, membuli seorang mangsa di sebuah bilik asrama adalah kes lama yang tidak seharusnya dimuat naik atau dikongsikan semula,” katanya.
Beliau berkata demikian ketika ditemui pemberita selepas menyampaikan Sumbangan Prihatin Majlis Jaksa Pendamai Kelantan kepada warga polis Bachok dan asnaf di Sudara Beach Resort di sini hari ini.

Dalam majlis itu, seramai 50 penerima melibatkan pasara polis dan asnaf menerima sumbangan wang tunai, beg bekalan makanan asas dan beras.- K! ONLINE


‘Sumandak’ Sabah berbusana Kadazan di konvo USM curi perhatian
Oleh SAFINA RAMLI

16 Disember 2021, 3:45 pm
GEORGE TOWN – Memilih mengenakan gabungan pakaian tradisi etnik Kadazan Penampang dan Kadazan Papar ketika menerima Ijazah Sarjana Sains Marin pada hari konvokesyen di Universiti Sains Malaysia (USM) di sini baru-baru ini membuatkan nama Michelle Glory G. Jonik, 28, meledak di media sosial.
‘Sumandak’ Sabah dari etnik Kadazan Papar dan Penampang itu tidak menyangka keputusannya untuk mengenakan busana tersebut mencetuskan minat orang ramai untuk mengenali budaya etnik berkenaan.
Michelle berkata, sebelum ini pada tahun 2016 dia turut mengenakan pakaian tradisi itu ketika menerima ijazah sarjana muda dari USM, namun gambarnya tidak tular seperti baru-baru ini.
“Pakaian yang saya pakai ketika majlis konvokesyen baru-baru ini kainnya adalah dari pakaian Kadazan Penampang manakala baju pula adalah daripada etnik Papar.
“Warna hitam dan emas pula adalah satu warna utama pakaian etnik Kadazan yang melambangkan kejayaan seseorang itu,” katanya di sini hari ini.
Menurut Michelle, tujuannya mengenakan pakaian itu adalah untuk memperkenalkan budaya masyarakat Sabah terutama etnik Kadazan kepada orang ramai.

Tambahnya lagi, dia yang bercita-cita mahu menjadi pensyarah akan menyambung pengajian sehingga ke peringkat Ijazah Doktor Falsafah (PhD) di USM selepas ini.
“Saya akan turut mengenakan pakaian tradisi Kadazan ketika menerima PhD nanti dan ini adalah sumbangan kecil saya kepada masyarakat Kadazan dan berharap orang ramai akan lebih tertarik untuk mengenali budaya kami,” katanya. – K! ONLINE


Identiti 13 mangsa bot karam dikenal pasti
Oleh MOHD SHARKAWI LONDING

17 Disember 2021, 8:31 pm
JOHOR BAHRU – Indentiti 13 mangsa yang terselamat dalam kejadian bot pancung karam di Tanjung Balau, Kota Tinggi dekat sini, Rabu lalu dikenal pasti.
Konsulat Jeneral Republik Indonesia (KJRI) Johor Bahru memaklumkan sembilan pendatang asing tanpa izin (PATI) berasal dari Lombok, Indonesia.
Manakala, masing-masing seorang dari Batam, Pekan Baru, Tanjung Balai Karimun dan Jember.
“Mangsa yang terselamat kini ditahan untuk proses dokumentasi serta siasatan Jabatan Imigresen Malaysia (JIM) Johor.
“Untuk mangsa yang terselamat ini, KJRI Johor Bahru akan memastikan hak keselamatan, kondisi kesihagan serta berkomunikasi dengan keluarga korban di Indonesia,” katanya dalam kenyataan di sini.
Jelas KRJI, sehingga semalam, sebanyak tiga jenazah telah dikenal pasti keluarga dan mereka masing-masing berasal satu dari Pekan Baru dan dua dari Lombok Tengah.

KJRI berkata, pihaknya telah menghubungi keluarga mangsa untuk proses membawa pulang jenazah ke daerah asal di Indonesia.- K! ONLINE


Ee Yi-Yew Sin ke separuh akhir Kejohanan Dunia
Oleh MUHAMMAD ZUHAILY BADLISHAH

17 Disember 2021, 10:57 pm
KUALA LUMPUR – Beregu lelaki profesional negara, Teo Ee Yi-Ong Yew Sin terus mencipta sensasi apabila mara ke pentas separuh akhir Kejohanan Badminton Dunia di Huelva, Sepanyol.
Kejayaan itu terhasil selepas Ee Yi-Yew Sin mempamerkan kebangkitan dramatik menewaskan pilihan ketiga kejohanan dari Taiwan, Lee Yang-Wang Chi Lin 12-21, 21-17, 21-15 dalam tempoh satu jam lima minit.
Menariknya, ia adalah kemenangan pertama gandingan negara di ranking ke-12 dunia itu dalam empat pertembungan menentang Lee Yang-Chi Lin yang merupakan pemenang pingat emas Sukan Olimpik Tokyo 2020.
Lawan Ee Yi-Yew Sin di separuh akhir malam esok ialah pasangan Jepun, Takuro Hoki-Yugo Kobayashi yang menewaskan beregu senegara, Keiichiro Matsui-Yoshinori Takeuchi 21-18, 21-12.
Pingat gangsa sekurang-kurangnya tetap menjadi milik Ee Yi-Yew Sin seandainya tewas, namun berpeluang mencipta sejarah baharu jika berjaya melangkah ke pentas final.
Ini kerana masih belum ada wakil negara yang berjaya meraih pingat emas Kejohanan Dunia dalam semua peringkat kategori sejak edisi pertama di Malmo, Sweden pada 1977. – K! ONLINE


Banjir: 113 mangsa dipindahkan di Selangor
Oleh MOHD YUNUS YAKKUB dan ISKANDAR SHAH MOHAMED

17 Disember 2021, 10:39 pm
KLANG – Kira-kira 113 mangsa telah dipindahkan ke pusat pemindahan sementara susulan kediaman mereka dinaiki air setinggi satu meter akibat hujan berterusan sejak pagi tadi.
Pusat pemindahan itu adalah Sekolah Rendah Agama Kampung Delek dan Pulau Indah dan Sekolah Kebangsaan Telok Gong.
Pengarah Bomba dan Penyelamat Selangor, Norazam Khamis berkata, Kampung Nelayan Telok Gong mencatatkan jumlah mangsa seramai 106 orang.
Katanya, ini susulan limpahan air di kawasan kumbahan dan longkang menyebabkan paras air naik sedalam saru meter.
“Kita turut memindahkan dua keluarga termasuk empat kanak-kanak di Jalan Nangka, Banting dan Taman Dato’ Hormat, Telok Panglima Garang.
“Pemantauan sedang dijalankan secara menyeluruh dan mengesan sekiranya ada mangsa banjir lain,” katanya dalam kenyataan hari ini. – K! ONLINE


Sindiket tanam pokok ganja dalam premis mewah tumpas
Oleh NOR AZIAH MAT NOH

17 Disember 2021, 10:16 pm
KUALA LUMPUR – Kegiatan sindiket dadah menjadikan sebuah premis mewah sebagai tempat penanaman pokok ganja sejak tiga bulan lalu tumpas apabila diserbu polis di sini Selasa lalu.
Ketua Jabatan Siasatan Jenayah Narkotik (JSJN) Kuala Lumpur, Asisten Komisioner Sahar Abd. Latif berkata, menerusi Ops Nekkar itu polis berjaya menahan empat lelaki tempatan dalam tiga tangkapan berasingan di sekitar ibu kota dan Selangor.
“Kesemua suspek ditahan berusia lingkungan 20-an hingga 30-an itu ditahan di sekitar Brickfields serta Shah Alam dan saringan air kencing mendapati tiga suspek positif dadah.
“Hasil tangkapan kesemua suspek polis berjaya merampas lapan batang pokok ganja dan tiga plastik lutsinar berisi tujuh biji benih digunakan untuk menanam pokok ganja di premis itu,” katanya dalam kenyataan hari ini.
Jelasnya, turut dirampas dua balang kaca mengandungi 4551 gram bunga ganja (bud) ganja, 720 gram plastik hitam daun-daun kering dan empat plastik lutsinar berisi ganja.
“Barangan lain yang dirampas termasuk sebuah kenderaan jenis Mercedes Benz C180 Sport dan sebuah motosikal jenis KTM 390 DUKE menjadikan nilai keseluruhan rampasan dan sitaan sebanyak RM586,520,” katanya.

Tambah beliau, sindiket itu mensasarkan penjualan bud yang bernilai tinggi di pasaran.
“Sindiket ini menggunakan premis mewah serta teknologi canggih untuk proses penanaman dan penjagaan pokok ganja dengan benih ganja import dijual kepada pelanggan tertentu sahaja.
“Kesemua suspek telah ditahan reman selama tujuh hari bermula 15 Disember lalu dan kes disiasat di bawah Seksyen 39(b) Akta Dadah Berbahaya 1952,” ujarnya. – K! ONLINE


Rakyat Korea Utara dilarang ketawa pada hari kematian Kim Jong-il
Oleh KOSMO!

17 Disember 2021, 9:00 pm
PYONGYANG – Penduduk Korea Utara dilarang minum minuman keras, membeli belah atau ketawa ketika negara itu menyambut ulang tahun ke-10  kematian bekas pemimpin tertingginya, Kim Jong-il, lapor akhbar Daily Star semalam.
Menurut seorang penduduk yang merahsiakan identitinya, sepanjang 11 hari tempoh berkabung, rakyat Korea Utara dilarang melakukan aktiviti tersebut atau mereka berdepan dengan hukuman.
“Sebelum ini, terdapat penduduk yang ditangkap minum minuman keras ketika tempoh berkabung rasmi dan mereka telah dibawa pergi  serta tidak kembali.
“Selain itu, meskipun terdapat ahli keluarga yang meninggal dunia ketika tempoh tersebut, kami tidak dibenarkan menangis dengan kuat.
“Mereka yang mempunyai hari lahir ketika tempoh tersebut turut dilarang menyambutnya,” kata individu berkenaan.
Kim Jong-il  yang merupakan bapa kepada pemimpin utama Korea Utara masa  kini, Kim Jong-un, memerintah Korea Utara dari 1994 hingga 2011, tahun di mana beliau meninggal dunia.

Tempoh berkabung kebiasaannya adalah 10 hari bagi tahun-tahun biasa. Namun, memandangkan tahun ini merupakan ulang tahun kesepuluh, satu hari tambahan telah diperuntukkan.
Pada tarikh sebenar kematiannya, kedai-kedai di seluruh negara akan ditutup. – Agensi


Hospital di Wisma Atlet Jakarta dikuarantin
Oleh KOSMO!

17 Disember 2021, 8:05 pm
JAKARTA – Hospital Darurat Covid-19 (RSDC) Wisma Atlet di Jakarta dikuarantin sepenuhnya susulan pengesanan kes pertama melibatkan varian Omicron di Indonesia, 15 Disember lepas, lapor laman berita Kompas hari ini.
Penyelaras Perhubungan Awam RSDC, Kolonel Mintoro Sumego berkata, meskipun keseluruhan bangunan telah dikuarantin, pihaknya masih mempertimbangkan untuk menerima pesakit Covid-19 di bawah syarat-syarat ketat.
“Kami masih merawat pesakit, namun ada syarat tertentu yang mengehadkan urusan keluar dan masuk.
“Kami akan menyesuaikan peraturan dengan lebih terperinci kerana dibimbangi terdapat pesakit baharu yang positif Covid-19,” katanya.
Tambah Mintoro, perintah kuarantin tersebut bermula semalam sehingga tujuh atau 10 hari akan datang.
Ini bermaksud, sepanjang tempoh itu, para pesakit di hospital RSDC Wisma Atlet yang sudah sembuh tidak akan dibenarkan pulang ke rumah masing-masing dan perlu menunggu sehingga berakhirnya perintah itu.

“Kami akan terus melihat perkembangan situasi semasa Covid-19 kerana arahan tersebut (kuarantin) adalah daripada pasukan petugas khas Covid-19 Indonesia,” ujarnya.
Selain kuarantin, pengurusan Wisma Atlet turut melakukan pengesanan kontak dan ujian saringan ke atas semua petugas kesihatan serta pesakit.
Indonesia mencatatkan kes pertama Covid-19 melibatkan varian Omicron yang dikesan terhadap seorang pekerja pembersihan yang bertugas di RSDC Wisma Atlet. – AGENSI


[VIDEO] ‘Spiderman’ terkedu, aksi ‘wheelie’ bertukar tragedi
Oleh KOSMO!

17 Disember 2021, 8:01 pm
PETALING JAYA – Maafkan ‘spiderman’ tak sempat tolong.
Itu antara reaksi ‘nakal’ netizen apabila melihat klip video aksi lagak ngeri seorang penunggang motosikal menunjukkan kemahiran ‘wheelie’ yang berakhir dengan kemalangan.
Menerusi klip video berdurasi 26 saat itu, kelihatan seorang penunggang motosikal tercampak dari kenderaannya selepas melakukan aksi ‘wheelie’ di sebuah persimpangan lampu isyarat.
Lebih membahayakan, pemuda berkenaan dipercayai tidak memakai topi keledar semasa menunggang motosikal.
Pada masa sama, kelihatan seorang penjual jalanan yang mengenakan kostum ‘spiderman’ berdekatan kejadian kemalangan itu.
Difahamkan kejadian itu berlaku di sebuah kawasan di Bangi, namun tidak dapat dipastikan tarikh sebenar kejadian.

Susulan perkongsian klip video itu, rata-rata pengguna mengutuk perbuatan lelaki berkenaan yang bukan sahaja membahayakan diri sendiri malah pengguna jalan raya lain.
“Nak menunjuk ‘skill’ sangat sekali tergolek atas jalan raya, sakit dapat malu pun dapat, nasib baik tidak langgar orang lain,”tulis Hakim Ruslan.
Turut meninggalkan komen adalah seorang lagi pengguna dikenali sebagai Dayangku Sarah.
“Maafkan spiderman kerana tak sempat tolong, mungkin spiderman masih terkejut. Lain kali kalau nak tunjuk ‘skill’ sila masuk litar bukan di jalan raya,”katanya.- K! ONLINE


TMJ taja penghidap jantung terbalik ke Legoland
Oleh NIA AMIRA NAJWA AZMI

17 Disember 2021, 7:23 pm
PETALING JAYA – Tunku Mahkota Johor (TMJ), Tunku Ismail Sultan Ibrahim berkenan menaja seorang kanak-kanak menderita penyakit jantung terbalik yang berhajat untuk ke taman tema Legoland, Johor Bahru bersama ahli keluarganya.
Perkara itu dikongsi Tunku Ismail menerusi laman Twitter @HRHJohorII hari ini.
“Alhamdulillah jumpa nanti adik Adam,” ciap Tunku Ismail.
Mohd Adam Amsyar, 9, meluahkan hasrat itu ketika ditemui pemberita di rumahnya di Kampung Parit Haji Ahmad, Sanglang di sini semalam.
Bapa kanak-kanak itu, Abd. Rahman Ahmad, 47, bagaimanapun terpaksa memendam hasrat tersebut kerana tidak berkemampuan.
Rata-rata orang ramai merasa terharu dengan budi baik TMJ dan segala kebaikannya yang dilakukan terhadap kanak kanak itu dan kekluarganya.

“Alhamdulillah. Untuk yang ini saya mendoakan Allah memberikan sebanyak-banyak rahmat dan berkat ke atas Tuanku sekeluarga,” jelas @chubb.
“Alhamdulillah. Terima kasih @HRHJohorII pantas dan tanpa mengira masa membantu rakyat Johor. Semoga tunku dan seluruh kerabat diRaja Johor sentiasa dlm lindungan Allah,” ujar @m_nuqman.
“Alhamdulillah. Semoga anak istimewa tersebut bergembira di Legoland dan didoakan agar segala berjalan lancar buat anak tersebut dan keluarga,” kata @DanialMDMY – K! ONLINE


Kadar kitar semula meningkat 31.52 peratus
Oleh SITI A'ISYAH SUKAIMI

17 Disember 2021, 8:08 pm
PUTRAJAYA – Kadar kitar semula kebangsaan tahun ini meningkat kepada 31.52 peratus berbanding sasaran 30 peratus, dengan jumlah barangan kitar semula mencecah 4.385 juta tan.
Menteri Perumahan dan Kerajaan Tempatan, Datuk Seri Reezal Merican Naina Merican berkata, kadar ini selari dengan sasaran kadar kitar semula yang ditetapkan dalam Rancangan Malaysia Ke-12 iaitu sebanyak 40 peratus menjelang tahun 2025.
Katanya, kitar semula menjadi salah satu bidang keutamaan di dalam RMK-12 iaitu melaksana Pembangunan Rendah Karbon, Bersih dan Berdaya Tahan.
“Pada tahun lalu, atas kesedaran dan sokongan semua pihak, Kadar Kitar Semula Kebangsaan berada pada tahap 30.7 peratus berbanding sasaran asal sebanyak 30 peratus.
“Sehubungan itu, ia memberi indikasi positif kepada kita berbanding dengan Kadar Kitar Semula Kebangsaan pada tahun 2013 iaitu hanya 10.5 peratus sahaja,” katanya berucap pada Majlis Sambutan Hari Kitar Semula Kebangsaan 2021 di sini hari ini.
Dalam pada itu, beliau optimis kerana Malaysia berada di landasan yang betul dalam mencapai matlamat berhubung kitar semula asalkan ia dilaksanakan secara bersama.

“Hal ini kerana, saya melihat di peringkat pihak berkuasa tempatan (PBT) sebagai contoh, sudah ada PBT yang terkehadapan dalam memperkukuhkan agenda kitar semula ini. Malah ada sebuah PBT ini, mencapai tahap 50 peratus kadar kitar semula.
“Justeru, program-program berimpak tinggi seperti Inisiatif Komuniti Sifar Sisa (ZeComm) di kawasan Projek Perumahan Rakyat (PPR) perlu diperhebatkan.
“Inisiatif dengan pendekatan Separation at Source (SAS) ini dirangka bagi memudahkan dan membantu penduduk PPR menjalankan rawatan sisa makanan serta menjual barangan kitar semula melalui kaedah mendapatkan mata ganjaran dan penebusan mata ganjaran daripada hasil inisiatif tersebut,” katanya.
Tambah beliau, inisiatif itu telah berjaya mengumpul sisa kitar semula sebanyak 122,592 kilogram (kg) dan sisa makanan berjumlah 25,696kg pada tahun 2019 hingga tahun ini.- K! ONLINE


Guan Eng minta rasuah 10 peratus – ahli perniagaan
Oleh NORLIZAH ABAS

17 Disember 2021, 8:04 pm
KUALA LUMPUR – Seorang ahli perniagaan memberitahu Mahkamah Sesyen di sini hari ini, Lim Guan Eng pernah meminta rasuah 10 peratus hasil daripada keuntungan yang diperolehi oleh syarikatnya berkaitan pelaksanaan projek terowong dasar laut dan jalan utama di negeri itu yang dianggarkan menelan kos RM7 billion.
Datuk Zarul Ahmad Mohd. Zulkifli, 62, berkata, menurut pemahaman beliau, nilai 10 peratus itu adalah rasuah yang perlu diberikan kepada bekas Ketua Menteri Pulau Pinang itu selepas syarikatnya, Consortium Zenith Beijing Urban Construction Group Sdn. Bhd. (CZBUCG) dianugerahkan projek berkenaan.
Walaupun terkejut dengan permintaan tersebut, saksi pendakwaan ke-23 itu bersetuju untuk memberikan keuntungan 10 peratus yang akan diperolehi oleh syarikatnya.
“Saya agak terkejut dan tidak menyangka perkara itu keluar daripada mulut Lim Guan Eng yang selama ini saya ingat seorang yang menentang rasuah, beliau tersenyum apabila saya bersetuju dengan permintaan itu,” ujarnya ketika membacakan pernyataan saksi pada perbicaraan kes rasuah bekas Ketua Menteri itu.
Mahkamah sedang mendengar perbicaraan terhadap Guan Eng atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat CZBUCG milik Zarul Ahmad dilantik melaksanakan projek itu.
Zarul Ahmad berkata, perkara itu dinyatakan oleh Guan Eng dalam kenderaan ketika beliau menghantarnya pulang ke hotel di Mid Valley di sini selepas mengadakan pertemuan di sebuah restoran masakan Itali di Jalan Ampang pada awal bulan Mac 2011.

Ujarnya, ketika itu, Guan Eng mencadangkannya mengatur perjanjian persefahaman (MoU) antara BUCG dengan Kerajaan Pulau Pinang yang akan disaksikan oleh Perdana Menteri China yang mengadakan lawatan di negara ini.
“Guan Eng beritahu, jika saya dapat melaksanakan majlis MoU itu, projek tersebut akan diberikan kepada saya secara rundingan terus (direct nego) dan saya rasa sangat teruja,” ujarnya.
Menurut ahli perniagaan itu, beliau kemudian bertemu Guan Eng pada Mei 2011 iaitu dua bulan selepas itu untuk menuntut janji namun kecewa apabila tertuduh berpaling tadah (U-turn).
Ujarnya, Guan Eng menyatakan beliau terpaksa memanggil tender terbuka untuk projek itu, bukannya melalui rundingan terus seperti yang dijanjikan pada peringkat awal.
Menurut saksi, Guan Eng bagaimanapun berjanji untuk membantunya mendapatkan projek berkenaan dan mengarahkan pegawai-pegawainya memberikan kerjasama penuh dan meminta permohonan cadangan (Request For Proposal) dipercepatkan.
Zarul Ahmad merupakan Pengarah CZBUCG yang ditubuhkan untuk bekerjasama dengan BUCG dari China untuk membida projek tiga jalan utama dan terowong di Pulau Pinang.
Beliau bagaimanapun ditangkap oleh Suruhanjaya Pencegahan Rasuah Malaysia (SPRM) dan direman bagi membantu siasatan berkaitan projek tersebut.
Dalam keterangannnya, Zarul Ahmad menyatakan, beliau diperkenalkan kepada Guan Eng oleh bekas menteri, Datuk Seri Mohamed Nazri Abdul Aziz sekitar Januari 2011.
Jelas beliau, dalam satu pertemuan di sebuah hotel di sini, Mohamed Nazri hadir bersama Guan Eng yang mana beliau telah menyampaikan hasrat untuk menawarkan khidmat BUCG melaksanakan projek infrastruktur di Pulau Pinang.
Perbicaraan di hadapan Hakim Azura Alwi bersambung 23 Mac tahun depan. – K! ONLINE


Lebuh raya sesak 11 kilometer, nahas langgar belakang
Oleh NOR AINNA HAMZAH

17 Disember 2021, 6:56 pm
REMBAU – Trafik sesak lebih 11 kilometer susulan nahas empat buah kenderaan di Kilometer 233, Lebuh Raya Utara Selatan (arah Selatan), di sini petang tadi.
Jurucakap polis berkata, kemalangan berkenaan membabitkan dua buah kenderaan utiliti sukan (SUV) jenis Lexus dan Honda BR-V serta kereta jenis Peugeot dan Toyota Yaris.
“Dalam kemalangan langgar belakang ini, kesemua pemandu berusia lingkungan 21 tahun hingga 54 tahun tidak mengalami kecederaan serius. Bahkan, kesemua kenderaan yang terbabit dalam kemalangan sudah dialihkan.
“Bagaimanapun sehingga pukul 6.30 petang trafik masih sesak susulan cuaca hujan serta aliran trafik bertambah,” katanya di sini hari ini.


Kecoh panda gergasi hampir lolos dari zoo
Oleh KOSMO!

17 Disember 2021, 7:00 pm
BEIJING – Seekor panda gergasi yang mendiami sebuah zoo di Beijing mencetuskan kekecohan dengan memanjat pagar setinggi 2 meter dan hampir terlepas dari kandangnya, lapor akhbar Metro UK semalam.
Dalam kejadian pada Rabu lepas, panda jantan bernama Meng Lan itu bagaimanapun kembali masuk ke dalam kandang selepas petugas Zoo Beijing menawarkan makanan buatnya.
Menerusi  klip video yang dikongsikan di laman sosial China, Weibo, Meng Lan dilihat memanjat keluar dari pagar kandangnya sambil melihat ke arah pengunjung yang memandangnya dari jarak dekat.
Pengunjung bagaimanapun diarahkan oleh petugas-petugas zoo agar menjauhi lokasi tersebut bagi mengelakkan sebarang kejadian yang tidak diingini daripada berlaku.
Tidak lama selepas itu, Meng Lan memusingkan badannya ke arah kandang dan melompat turun selepas petugas zoo menawarkan makanan dari dalam kandang.
Menurut petugas zoo Beijing , Meng Lan yang dilahirkan pada Julai 2015 sememangnya dikenali sebagai seekor panda yang nakal sejak dari dahulu lagi. – AGENSI


Kes sembuh Covid-19 lepasi jumlah jangkitan baharu
Oleh SITI A'ISYAH SUKAIMI

17 Disember 2021, 6:19 pm
PUTRAJAYA – Angka sembuh hari ini merekodkan sebanyak 5,098 kes, melebihi kes harian serta menjadikan jumlah kes sembuh daripada Covid-19 sebanyak 2,625,245 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu Covid-19 mencatatkan sebanyak 4,362 kes termasuk 28 kes import, dengan jumlah keseluruhan kes positif Covid-19 sebanyak 2,711,764 kes.
“Daripada jumlah kes hari ini, sebanyak 89 kes (2.0 peratus) adalah kategori tiga, empat dan lima serta 4,273 kes (98.0 peratus) kategori satu dan dua.
“Terdapat 12 kluster baharu dikenal pasti dengan jumlah kluster aktif sebanyak 257 kluster,” katanya dalam satu kenyataan akhbar di sini hari ini.
Ujarnya lagi, sebanyak 400 kes sedang dirawat di Unit Rawatan Rapi dan 198 kes memerlukan bantuan pernafasan. -K! ONLINE


23 nelayan Vietnam ditahan, 5 tan hasil laut dirampas
Oleh AHMAD SHAHERMAN SHAMSURI

17 Disember 2021, 6:12 pm
PETALING JAYA – Tindakan sebuah bot nelayan asing menceroboh dan mencuri hasil laut di perairan negara akhirnya membawa padah apabila ditahan Maritim Malaysia (APMM) Zon Maritim Miri, semalam.
Bot yang dikendalikan kira-kira 23 orang warga Vietnam itu ditahan kira-kira pukul 7.50 petang pada jarak lebih kurang 37 batu nautika barat laut Miri, Sarawak.
Pengarah Zon Maritim Miri, Kepten Maritim Md. Fauzi Othman berkata, sebelum penahan tersebut dilakukan, pihaknya telah mengesan bot berkenaan dalam keadaan mencurigakan pada jarak lebih kurang enam batu nautika dari Kapal Maritim (KM) Pekan.
Menurutnya, setelah didekati, bot tersebut dipercayai nelayan asing Vietnam berdasarkan struktur fizikal dan nombor pendaftaran pada bot.
Bagaimanapun, bot tersebut bertindak cuba melarikan diri apabila dirapati bagi tujuan pemeriksaan dan geledah, namun berjaya dipintas serta ditahan.
“Pemeriksaan dan geledah mendapati bot tersebut tidak memiliki sebarang dokumen serta kebenaran daripada Ketua Pengarah Perikanan Malaysia untuk melakukan aktiviti menangkap ikan di perairan negara.

“Manakala 23 kru termasuk tekong warga Vietnam berumur dalam lingkungan 15 hingga 55 tahun juga telah gagal mengemukakan sebarang dokumen pengenalan diri yang sah ketika diperiksa,” katanya dalam satu kenyataan di sini hari ini
Mengulas lanjut Md. Fauzi berkata, pemeriksaan lanjut telah menemui ikan campur anggaran 5,000 kilogram, peralatan menangkap ikan, serta bekalan diesel lebih kurang 2,000 liter.
Katanya, kesemua barang kemudiannya dirampas untuk tujuan siasatan dan keseluruhan rampasan termasuk bot adalah dianggarkan bernilai RM 1.2 juta.
Kes akan disiasat di bawah Akta Perikanan 1985 iaitu menjalankan aktiviti perikanan di perairan Malaysia tanpa kebenaran yang sah serta Akta Imigresen 1959/63 kerana telah gagal mengemukakan sebarang dokumen pengenalan diri.- K! ONLINE


4 nelayan bertarung nyawa 10 jam terapung
Oleh MASTURAH SURADI

17 Disember 2021, 6:23 pm
KOTA TINGGI – Empat nelayan bertarung nyawa selama 10 jam di lautan selepas bot dinaiki karam di kedudukan 13 batu nautika barat daya Tanjung Segenting, Batu Pahat semalam.
Timbalan Pengarah Operasi Agensi Penguatkuasaan Maritim Malaysia (APMM) Johor, Kepten Maritim Simon Templer Lo Ak Tusa berkata kejadian berlaku kira-kira pukul 11 malam.
Katanya, Pusat Penyelaras Mencari dan Menyelamat Maritim (MRSC) Johor Bahru mendapat maklumat itu pada pukul 1.30 pagi dari Zon Maritim Batu Pahat yang menerima panggilan awal kejadian berkenaan daripada pemilik bot.
“Kesemua empat orang nelayan itu warganegara Malaysia berumur dalam lingkungan 25 tahun hingga 34 tahun. Bot berkenaan karam berikutan cuaca buruk dan laut beralun besar.
“Bagaimanapun semua kru bot yang memakai jaket keselamatan dijumpai dalam keadaan selamat selepas terapung di laut selama 10 jam. Kesemua mereka diselamatkan bot nelayan lain yang turut sama mencari bot mereka yang telah karam,”katanya.
Beliau berkata demikian pada sidang media di Pangkalan Hadapan Carilamat (PHC) di Tanjung Balau, di sini hari ini. -K! ONLINE


Mara cadang perkenal kokurikulum sesuai di MRSM
Oleh NOR SHAFAWATI YUP

17 Disember 2021, 7:02 pm
SEREMBAN – Program kokurikulum baharu yang bersesuaian akan diperkenalkan di Maktab Rendah Sains Mara (MRSM) bagi melahirkan pelajar yang memiliki sahsiah, jati diri yang baik selain cemerlang dalam akademik.
Pengerusi Majlis Amanah Rakyat (Mara), Datuk Seri Azizah Mohd. Dun berkata, cadangan itu telah dibincangkan oleh pihaknya dengan Badan Pemuafakatan Pendidikan Mara Malaysia (Muafakat) semalam.
Jelas Azizah, perkara itu juga sebagai langkah untuk membendung masalah buli dalam kalangan pelajar khususnya di MRSM.
“Perkara ini perlu diberi perhatian serius supaya kes seumpamanya tidak berulang pada masa hadapan.
“Perbincangan dengan badan Muafakat telah diadakan semalam dan ia akan dilihat secara mendalam tentang kaedah terbaik bagi mengurangkan atau menangani kes buli ini,” katanya pada sidang akhbar di sini hari ini.
Beliau berkata demikian selepas Majlis Penyampaian Pembiayaan Kepada Lima Orang Usahawan dan Merasmikan Outlet Usahawan Automatif Mara-Petronas (PUMP) di Ozi Holding, Bandar Sri Sendayan di sini, hari ini.

Menurut beliau, program kokurikulum yang sesuai dicadangkan bagi memastikan pelajar tersebut bukan sahaja cemerlang dalam pelajaran tetapi juga cemerlang dari segi jati diri dan sahsiah.
Azizah dalam pada itu menambah, Mara akan terus mengambil langkah proaktif dan mencari jalan supaya pelajar di MRSM sentiasa mempunyai keperibadian yang baik.
“Selain itu, tindakan kaunseling juga akan terus diberikan kepada pelajar yang menjadi mangsa kes buli berkenaan,” katanya. – K! ONLINE


17 juta haiwan mati dalam kebakaran hutan di Brazil
Oleh KOSMO!

17 Disember 2021, 6:29 pm
RIO DE JANEIRO – Saintis-saintis di Brazil menganggarkan sejumlah 17 juta haiwan mempunyai tulang belakang termasuk reptilia, burung dan primat terbunuh dalam kebakaran besar yang memusnahkan tanah paya Pantanal pada 2020, lapor Perbadanan Penyiaran Britain kelmarin.
Pantanal merupakan kawasan  paya tropika terbesar dunia dan terletak di negeri Mato Grosso, Brazil hingga ke wilayah Bolivia serta Paraguay seluas hampir 195,000 kilometer persegi.
Kebakaran hutan yang marak antara Januari hingga November 2020 itu mengakibatkan 30 peratus kawasan tanah paya itu musnah.
Kajian berhubung kerugian yang berlaku itu disiarkan dalam jurnal  Scientific Reports.
“Pada tahun lalu, terdapat 22,000 kejadian kebakaran hutan yang berasingan di Pantanal,” kata ketua saintis Tabung Hidupan Liar Sedunia cawangan Brazil, Dr. Mariana Napolitano Ferreira.
Menurutnya, kajian tersebut mengetengahkan betapa pentingnya untuk menghidari bencana serupa di masa hadapan.

Saintis-saintis berupaya sampai ke tanah paya itu dalam tempoh 48 jam selepas kebakaran dapat dipadamkan. Mereka melalui beberapa laluan dan memeriksa setiap haiwan mati  yang ditemui.
Pasukan saintis itu mengenal pasti 300 spesies bangkai haiwan  sebelum melakukan eksplorasi  dan membuat anggaran bilangan haiwan yang mati secara keseluruhan. – Agensi


Hujan berterusan di Kelantan, Terengganu sehingga esok
Oleh ZULKIFLI MANZOR

17 Disember 2021, 6:28 pm
KUALA LUMPUR – Jabatan Meteorologi Malaysia (MetMalaysia) mengeluarkan amaran jingga iaitu hujan lebat di Kelantan dan Terengganu sehingga esok
MetMalaysia dalam satu kenyataan berkata,  amaran kuning iaitu tahap waspada dikeluarkan untuk seluruh Pulau Pinang dan Perak.
“Hujan berterusan juga dijangka berlaku sehingga 18 Disember (esok) di Baling, Kulim dan Bandar Baharu di Kedah manakala Pahang pula di Tanah Tinggi Cameron, Lipis, Raub, Jerantut, Bentong, Temerloh, Maran, Kuantan, Bera dan Pekan.
“Bagi negeri Selangor melibatkan Sabak Bernam, Kuala Selangor dan Hulu Selangor,” katanya dalam kenyataan di sini pada petang ini. – K! ONLINE


Sidang akhbar Nana buatkan kisah ‘Live IG” 5 sekawan jadi viral
Oleh NUZULSHAM SHAMSUDDIN

17 Disember 2021, 6:09 pm
KUALA LUMPUR – Penyanyi Siti Nordiana Alias mengakui bahawa sidang akhbar bersama wartawan berhubung siaran langsung Instagram (Live IG) yang dibuat lima individu termasuk Lan Solo dan Syura yang didakwa memfitnah dirinya telah membuatkan kes itu menjadi lebih viral.
Siti Nordiana atau Nana, 37, mengakui perkara itu selepas disoal peguam defendan Nurul Hafidzah Hassan mengenai jumlah rating selepas sidang akhbar yang dibuat secara dalam talian itu pada 23 Julai lalu.
“Berdasarkan sidang akhbar itu barulah perkara tersebut (Live IG) menjadi viral pada 23 Julai lalu, betul?,” soal peguam itu, Siti Nordiana kemudian menjawab ‘betul’.
Pada masa sama, selebriti itu turut bersetuju dengan cadangan soalan peguam yang mengatakan bahawa Live IG tersebut tidak menjadi viral ketika ia dibuat oleh defendan-defendan pada 20 Julai lalu.
Lan Solo (kanan sekali) bersama Syura (tengah) dan tiga lagi turut hadir di Mahkamah Sesyen di sini hari ini.
Terdahulu Siti Nordiana berkata, dia membuat sidang akhbar tersebut, selepas melihat satu akaun seorang YouTuber dalam laman YouTube pada 22 Julai lalu yang telah memuat naik Live IG lima sekawan tersebut.
Terdahulu, semasa prosiding berlangsung Siti Nordiana yang berada di kandang saksi mengingatkan kepada peguam itu supaya bertanya kepadanya secara baik.

“Minta tolong cakap (bertanya) elok-elok puan,” katanya. Peguam itu kemudian menjawab “Saya bukan marah, memang suara saya begini, (lantang)” kata peguam Nurul Hafidzah.
Hari ini merupakan kali kedua bicara kes saman fitnah itu di hadapan Hakim Mahkamah Sesyen Sivil Zulqarnain Hassan.
Mahkamah kemudian menetapkan 3 Januari 2022 untuk sambung bicara.
Dalam prosiding hari ini, peguam Nurul Hafidzah, dan Zeti Zulkifli mewakili dua defendan iaitu Sam Musyadzafar Samin dan Razidah Ahmad manakala peguam Azlan Abdul Razak, dan Abu Hurairah mewakili Lan Solo atau nama sebenarnya Mohd. Razlan Mohamed Yusof, isterinya Nur Sheila Hassim dan Zuraidah Badron atau Syura.
Peguam Abang Azlan Abang Ariffin dan Ahmad Syaifulbakri Mohamed dan pula mewakili Siti Nordiana.
Pada 3 Ogos lalu Kosmo! melaporkan pertelingkahan penyanyi Siti Nordiana bersama lima sekawan termasuk Lan Solo dan Syura Badron kini memasuki episod baharu apabila selebrti tersebut menfailkan saman berjumlah RM2.5 juta.
Siti Nordiana, 37, atau Nana memfailkan saman itu menerusi menerusi Tetuan Abang Azlan & Associates pada 30 Julai lalu di Mahkamah Sesyen Sivil di sini, dengan menamakan Lan Solo, 36, isterinya Nur Sheila dan Syura, 35, masing-masing sebagai defendan pertama hingga ketiga.
Dua lagi defendan iaitu keempat dan kelima ialah Pegawai Perhubungan Awam Syarikat Rakaman FMC Music, Sam Musyadzafar, 43, dan jurusolek artis bebas, Razidah Ahmad, 42.
Dalam saman tersebut, Siti Nordiana telah menuntut penerbitan permohonan maaf menerusi siaran akhbar, Instagram dan Facebook live serta RM500,000 daripada setiap defendan.
Writ saman yang dihantar secara emel itu, beberapa perkara telah dinyatakan iaitu permohonan maaf secara terbuka dalam media sosial dan terbitan akhbar serta tuntutan amaun ganti rugi RM500,000 daripada setiap defendan yang secara keseluruhannya berjumlah RM2.5 juta.
Selain itu, terdapat juga tiga lagi tuntutan iaitu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah. – K! ONLINE


Long Tiger mungkin bersembunyi di Melaka
Oleh MOHD SHARKAWI LONDING

17 Disember 2021, 6:26 pm
JOHOR BAHRU – Polis Johor tidak menolak kemungkinan lelaki etnik Rohingya digelar Long Tiger yang meloloskan diri dari lokap Mahkamah Majistret Tangkak, dekat sini kelmarin bersembunyi di Melaka.
Ketua Polis Johor, Datuk Ayob Khan berkata, kedudukan Tangkak dan Melaka yang berdekatan mendorong Long Tiger atau nama sebenarnya, Abdul Hamim Ab Hamid, 33, lari ke Melaka.
“Long Tiger dibawa dari Penjara Sungai Udang untuk dituduh di Mahkamah Majistret Tangkak. Memang Tangkak dan Melaka bersempadan.
“Mungkin dia lari ke Melaka, kemungkinan. Sebab itu Ketua Polis Melaka juga sudah buat kenyataan,” katanya ketika dihubungi di sini hari ini.
Sementara itu, Ayob Khan memberitahu, empat anggota polis disiasat untuk membantu siasatan kes Long Tiger lolos mengikut Seksyen 223 Kanun Keseksaan iaitu cuai sehingga menyebabkan tahanan lari.
“Polis Johor juga sedang mengambil tindakan susulan. Bukan gantung, bukan tahan kerja,” katanya.

Dalam kejadian pada pukul 11.55 pagi Rabu lalu, Ab. Hamim bertindak meloloskan diri melalui pintu utama Mahkamah Majistret Tangkak sebelum perbicaraan bermula.
Lelaki itu diambil dari penjara Sungai Udang untuk perbicaraan di bawah Seksyen 388 Kanun Keseksaan. – K! ONLINE


Tiga maut nahas tiga kenderaan
Oleh FARAHWAHIDA AHMAD

17 Disember 2021, 5:22 pm
SEGAMAT – Tiga maut dalam nahas membabitkan tiga kenderaan berhampiran Taman Suria, Jalan Labis-Chaah di sini malam semalam.
Dalam kejadian pada pukul 10.12 malam itu, mangsa yang maut adalah pemandu dan penumpang kereta jenis Hyundai Sonata, S. Pannir Selvam, 56, dan S. Meenalatha, 35.
Manakala seorang lagi mangsa meninggal dunia ialah pemandu kereta jenis Proton Iswara, Kamarul Zaman Abdul Shukor, 42.
Menurut Komander Operasi, Penolong Penguasa Bomba, Muhammad Hafifie Md. Sarif berkata, kemalangan itu turut melibatkan penumpang kereta Hyundai Sonata cedera dan identiti masih belum dikenal pasti.
“Manakala anak kepada Kamarul Zaman, Mohd. Amirul Hakimi, 18, cedera parah.
“Mangsa yang cedera dikejarkan ke Hospital Segamat untuk rawatan kecemasan,” katanya di sini hari ini.

Muhammad Hafifie berkata, pemandu lori treler berusia 43 tahun membawa muatan simen ditemui dalam keadaan selamat.
Terdahulu, dua pasukan dari Balai Bomba dan Penyelamat (BBP) Labis dan Bandar Baru Segamat dengan kekuatan keseluruhan seramai 15 orang anggota telah dihantar ke tempat kejadian.
Punca nahas masih dalam siasatan dan operasi ditamatkan kira-kira pukul 1.41 pagi tadi – K! ONLINE


Anak tikam ibu dengan keris selepas bertengkar
Oleh NUR NAZLINA NADZARI

17 Disember 2021, 5:10 pm
ARAU – Seorang lelaki berusia 31 tahun tergamak menikam ibunya dengan keris selepas berlaku perselisihan faham antara mereka di hadapan sebuah rumah di Rancangan Perumahan Awam (RPA) di sini hari ini.
Dalam kejadian kira-kira pukul 10.30 pagi itu, mangsa berusia 60 tahun mengalami kecederaan di bahagian belakang rusuk kiri sebelum dikejarkan ke Hospital Tuanku Fauziah (HTF), Kangar dekat sini dan dilaporkan dalam keadaan stabil.
Ketua Polis Daerah Arau, Superintendan Ahmad Mohsin Md. Rodi berkata, suspek sebelum itu bertikam lidah dengan ibunya dipercayai berkaitan masalah keluarga.
Katanya, lelaki terbabit kemudian bertindak menikam ibunya dengan sebilah keris hiasan berukuran 30 sentimeter ketika mereka berada di bahagian luar hadapan rumah mereka.
“Ketika kejadian berlaku, hanya suspek yang merupakan anak keempat daripada lima beradik dan mangsa berada di rumah manakala bapa suspek mempunyai urusan di luar.
“Jiran-jiran yang menyaksikan kejadian bertindak menghubungi pihak polis dan mangsa seterusnya dikejarkan ke HTF yang mana dia dilaporkan dalam keadaan stabil,” katanya pada sidang akhbar di Ibu Pejabat Polis Daerah (IPD) Arau di sini hari ini. – K! ONLINE


PRN Sarawak: Hanya 24 kes Covid-19 dilaporkan hari ini
Oleh MOHD RIDZAUDDIN ROSLAN

17 Disember 2021, 5:32 pm
KUCHING – Tahap kesihatan awam di negeri ini khususnya menjelang Pilihan Raya Negeri (PRN) esok dilihat terkawal apabila hanya merekodkan sebanyak 24 kes positif Covid-19 hari ini.
Jawatankuasa Pengurusan Bencana Negeri Sarawak dalam satu kenyataan berkata, kemunculan kluster baharu dan kematian juga tidak direkodkan pada hari ini.
“Sebanyak 11 individu dikategorikan dalam kategori 1 manakala hanya 12 orang disenaraikan dalam kategori 2 selain seorang dikelaskan dalam kategori 5.
“Sembilan kes melibatkan individu berada di Kuching, Sibu (8), Miri (3) selain masing-masing satu kes di Bintulu, Serian, Beluru dan Betong,” katanya di sini tadi. -K! ONLINE


AS benar pil gugur kandungan dihantar guna mel
Oleh KOSMO!

17 Disember 2021, 6:00 pm
WASHINGTON – Pentadbiran Makanan dan Ubat (FDA) mengumumkan akan  membenarkan pesakit untuk mendapatkan pil pengguguran melalui penghantaran mel sekali gus menamatkan syarat yang memerlukan mereka mengambil sendiri pil tersebut, lapor stesen penyiaran CNN kelmarin.
Perkara itu diumumkan ketika Mahkamah Agung Amerika Syarikat (AS) dijangka menghapuskan undang-undang berkaitan hak pengguguran yang dilaksanakan sebelum ini.
Ia adalah susulan daripada isu penguatkuasaan undang-undang yang mengharamkan aktiviti pengguguran seperti dilaksanakan oleh  negeri Texas pada 1 September lalu.
Larangan oleh Texas mencetuskan ketegangan dan tunjuk perasaan dalam kalangan  wanita yang menuntut supaya mereka diberikan kebebasan memilih sama ada untuk melakukan pengguguran atau sebaliknya.
“Keputusan FDA untuk menghapuskan syarat yang tidak perlu seperti ini adalah tepat pada masanya,” kata peguam Kesatuan Kebebasan Awam Amerika (ACLU), Julia Kaye dalam satu kenyataan.
Pengguguran secara perubatan, di mana proses kehamilan itu ‘ditamatkan’ menerusi pengambilan dua biji pil telah menjadi pendekatan lazim dalam aktiviti pengguguran bayi.

Wabak Covid-19 sebelum ini mendorong aktivis-aktivis hak pengguguran memohon arahan mahkamah agar FDA menghapuskan peraturan yang mengharamkan pesakit mendapatkan pil menerusi penghantaran mel.
Pada April lalu, pentadbiran Presiden Joe Biden secara sukarela menghapuskan larangan tersebut bagi sepanjang tempoh pandemik, dan dalam masa sama,  memberitahu bahawa ia sedang menilai semula  peraturan tersebut.
“Covid-19  mewujudkan  eksperimen semula jadi yang menunjukkan bahawa tiada sebarang alasan perubatan yang memerlukan pesakit datang sendiri ke klinik untuk mengambil ubat,” kata Pengarah Projek Perluasan Akses Pengguguran Perubatan, Kristen Moore. – AGENSI


Lega Jalan Simpang Pulai-Blue Valley dibuka
Oleh ASLIZA MUSA

17 Disember 2021, 5:30 pm
IPOH – Pembukaan semula Jalan Simpang Pulai-Blue Valley di sini hari ini yang ditutup ekoran kejadian tanah runtuh pada 2 Disember lalu memberi kelegaan pada pengguna jalan raya.
Ini kerana laluan tersebut memendekkan perjalanan bagi pengguna dari arah utara melalui Ipoh berbanding menggunakan Jalan Tapah-Cameron Highlands.
Pemandu kereta, Osman Jali Bashar, 42, dari Kulim, Kedah berkata, pembukaan semula jalan itu membolehkan dia dan keluarga meneruskan rancangan percutian ke kawasan tanah tinggi tersebut.
“Jika jalan ini masih ditutup, mahu atau tidak memang kami terpaksa batalkan percutian kerana Jalan Tapah-Ringlet bukan pilihan utama disebabkan takut berselisih (laluan sempit).
“Keputusan untuk bercuti ini pun dibuat saat akhir selepas mengetahui mengenai pembukaan jalan menerusi media sosial.
“Ada juga rasa takut-takut untuk naik (bimbang tanah runtuh) tetapi apabila lihat kenderaan lain keluar masuk, macam okey saja,” katanya ketika ditemui di sini hari ini.

Penunggang motosikal, Seleman Mat Saad, 35, berkata, dia bersama 13 rakan lain terpaksa berpatah balik menggunakan Jalan Ringlet-Tapah selepas Jalan Simpang Pulai-Blue Valley masih lagi ditutup untuk kenderaan semalam.
“Kami rancang naik ke atas (Cameron Highlands) sebelum kejadian tanah runtuh lagi. Ingatkan semalam, jalan ini telah dibuka tapi bila sampai, kami tidak dibenarkan lalu dan terpaksa berpatah balik ikut Tapah.
“Risau juga untuk gunakan jalan ini (Simpang Pulai-Blue Valley) kerana hari hujan dan banyak kenderaan berat. Kami pun tunggang motosikal dengan berhati-hati disebabkan kabus tebal,” katanya.
Sebelum ini dalam insiden tanah runtuh itu mengorbankan dua mangsa setelah kenderaan masing-masing ditimbus runtuhan tanah dalam kejadian sekitar pukul 1.30 petang
Mangsa yang maut ialah pemandu lori sayur dari Tanjung Piandang, Kerian, Muhammad Hafiz Hamdi, 31, dan pemandu Toyota Alphard, Tan Chee Heng, 36, dari Klang, Selangor.
Timbalan Pengarah Jabatan Kerja Raya (JKR) Perak, Ir Hamdan Ali berkata, kapasiti air yang tinggi diserap tanah ekoran hujan berterusan sejak dua minggu lalu menyebabkan struktur tebing menjadi lemah dan akhirnya runtuh – K! ONLINE


SMS pertama di dunia akan dilelong
Oleh KOSMO!

17 Disember 2021, 5:00 pm
PARIS – Mesej khidmat pesanan ringkas (SMS) pertama di dunia akan dilelong dalam bentuk ‘token digital tidak boleh ditiru atau ditukar ganti’ (NFT)  oleh syarikat telekomunikasi Vodafone, lapor laman berita Wion News kelmarin.
SMS pertama itu dijangka mendapat bidaan mencecah AS$200,000 (RM842,600).
Mesej itu dihantar menerusi  rangkaian Vodafone pada 3 Disember 1992 dan diterima oleh seorang  pekerja bernama Richard Jarvis semasa sambutan Hari Krismas  29 tahun lalu.
SMS yang tertulis dalam 15 huruf iaitu ‘Merry Christmas’ itu dilelong dalam satu-satunya jualan seumpamanya yang diadakan oleh Rumah Lelongan Aguttes di Perancis.
Pembeli akan mendapat satu-satunya replika SMS itu setelah membuat bayaran menerusi transaksi menggunakan mata wang kripto, Ether. Lelongan tersebut pula  akan diadakan  secara online pada 21 Disember ini.
Hasil lelongan tersebut  akan didermakan kepada agensi pelarian Pertubuhan Bangsa-Bangsa Bersatu untuk membantu mangsa pemindahan secara paksa.

Kebanyakan bahan NFT datang daripada karya seni digital  dalam bentuk imej, video, GIF dan muzik. – Agensi


Long Tiger terima ugutan ketika dalam tahanan – Peguam
Oleh KHAIRUL MOHD. ALI

17 Disember 2021, 5:57 pm
JOHOR BAHRU – Peguam kepada Long Tiger atau nama sebenarnya Ab. Hamim Ab. Hamid mendakwa terdapat cubaan mencederakan atau cubaan membunuh individu berkenaan ketika ditahan di dalam penjara.
Datuk Shaharudin Ali berkata, pihaknya telah melakukan satu laporan polis berhubung perkara tersebut.
Katanya, Hakim Mahkamah Tinggi Muar juga telah merekodkan semua kenyataan kenyataan peguam dan Timbalan Pendakwa Raya dalam mahkamah terbuka pada 21 November lalu.
Pihaknya bagaimanapun mengakui perbuatan anak guamnya yang bertindak melarikan diri daripada tahanan sah adalah satu kesalahan jenayah.
“Berita tentang anak guam kami melarikan diri dari lokap Mahkamah Majistret Tangkak telah menular luas.
“Kejadian ini memeranjatkan kami kerana pada sebelah pagi, kes terhadap Long Tiger mulanya telah dipanggil oleh Majistret di dalam kamar.

“Namun semasa para peguam makan tengah hari di bandar Muar, kami dikejutkan dengan berita Long Tiger telah lari keluar dari lokap mahkamah. Kami juga dimaklumkan kes telah ditunda keesokkan harinya,” katanya dalam satu kenyataan di sini hari ini.
Bagaimana beliau memberitahu pihaknya tidak pasti sama ada Long Tiger melarikan diri mempunyai kaitan dengan perkara tersebut atau tidak.
“Cubaan mencederakan Hamim semasa dalam tahanan bukan perkara baru kepada kami dan semuanya ini telah dirakamkan oleh Hakim Mahkamah Tinggi Muar.
“Akibat daripada dakwaan ini, untuk keselamatan tertuduh, Hakim telah meminta Hamim dipindahkan ke penjara lain namun setakat ini, kita tidak tahu perkembangan siasatan laporan polis yang telah dibuat bagi pihak Hamim.
“Kami khuatir dan kami tidak tahu, samada Hamim melarikan diri atas sebab yang berkaitan dengan keadaan mentalnya akibat daripada serangan fizikal dan mental keatas beliau didalam tahanan reman,” ujarnya.
Kelmarin, suspek berketurunan Rohingya itu diburu polis selepas berjaya melarikan diri dari lokap Mahkamah Majistret Tangkak dengan meloloskan diri melalui pintu utama mahkamah pada pukul 11.55 pagi sebelum perbicaraannya bermula.
Ketua Polis Daerah Tangkak, Superintendan Mohd. Fadhil Minhat sebelum ini dilaporkan berkata, empat anggota polis yang bertanggungjawab mengiringi suspek ke mahkamah juga akan disiasat di bawah Seksyen 233 kerana kecuaian.- K! ONLINE


Mayat bayi baru lahir dalam peti sejuk
Oleh KOSMO!

17 Disember 2021, 5:36 pm
LONDON – Seorang lelaki di Britain terkejut apabila menemui mayat bayi baru lahir di dalam sebuah beg  yang dikeluarkan dari ruang sejuk beku peti sejuk rumah jirannya, lapor akhbar The Sun semalam.
Darnell Jackson, 23, sebelum itu bergegas ke rumah jirannya di Yorkshire Selatan selepas teman wanitanya memberitahu bahawa dia terlihat mayat bayi di rumah tersebut pada Rabu lepas.
“Saya bergegas memasuki rumah itu dan menemui sebuah beg yang baru dikeluarkan dari peti sejuk. Saya membuka beg tersebut dan menemui mayat bayi yang telah meninggal dunia.
“Bayi berkenaan berada dalam kedudukan seperti janin di dalam rahim. Saya boleh melihat kulitnya menjadi beku dan terdapat banyak fros pada kakinya.
“Saya kemudiannya keluar dari rumah itu ketika menanti polis tiba kerana tidak sanggup melihat keadaan bayi tersebut,” kata Jackson.
Sementara itu, Superintendan polis, Jamie Henderson berkata, kes tersebut disifatkan sebagai amat tragik dan menjadi satu berita sedih buat penduduk sekitar.

“Ketika ini, siasatan mengenai kematian bayi tersebut masih di peringkat awal. Kami meminta orang ramai agar tidak membuat sebarang spekulasi mengenai kes ini,” ujarnya.
Susulan penemuan tersebut, polis menahan seorang remaja berusia 17 tahun dan seorang wanita 45 tahun kerana disyaki terlibat dalam pembunuhan bayi itu. – Agensi


Program Jualan Keluarga Malaysia (PJKM) bermula esok
Oleh NOR AZIAH MAT NOH

17 Disember 2021, 5:53 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) hari ini mengumumkan pelaksanaan Program Jualan Keluarga Malaysia (PJKM) selama dua hari bermula esok.
KPDNHEP dalam kenyataan hari ini berkata, program inisiatif kerajaan bagi menangani kos sara hidup menerusi jualan barangan keperluan harian serta dapur dengan harga yang berpatutan itu dijalankan di 11 pasar raya sekitar ibu kota.
“Pengguna boleh mendapatkan barangan keperluan asas dan harian seperti gula, tepung, beras, minyak masak, makanan proses, sayuran, telur ayam dan lain-lain dengan harga lebih rendah berbanding harga pasaran setempat.
“Pasar raya yang menyertai program ini memberikan komitmen dengan pelbagai promosi harga dan tawaran jualan murah bagi barang keperluan asas,” kata kenyataan itu hari ini.
Jelasnya, antara pasar raya terlibat bagi PJKM termasuk AEON Mall Metro Prima Kepong, Ong Tai Kim Supermarket Sentul, AEON Big Danau Kota, Lotus Kepong dan ST. Rosyam Mart Sdn. Bhd. Setiawangsa.
Menurut kenyataan itu lagi, program tersebut diharap dapat membantu meringankan beban perbelanjaan isi rumah rakyat, selain menjadi pemangkin kepada pengguna untuk merancang pembelian dengan membuat pilihan bijak.

“PJKM akan diteruskan secara berkala selaras dengan hasrat kerajaan bagi memastikan pengguna mendapat barangan keperluan asas pada harga yang terbaik,” katanya.- K! ONLINE


IJN tidak benarkan Mahathir terima pelawat
Oleh ZULKIFLI MANZOR

17 Disember 2021, 6:00 pm
PETALING JAYA – Bekas Perdana Menteri, Tun Dr. Mahathir Mohamad masih menjalani beberapa pemeriksaan di Institut Jantung Negara (IJN).
IJN dalam satu kenyataan berkata, pemeriksaan itu akan selesai dalam beberapa hari lagi dan Mahathir akan berada di IJN sepanjang tempoh tersebut.
“Berdasarkan prosedur operasi standard (SOP) semasa, tiada pelawat dibenarkan melawat Yang Amat Berbahagia Tun,” kata kenyataan itu hari ini.
Mahathir, 96, yang juga Ahli Parlimen Langkawi dimasukkan ke IJN kira-kira pukul 7 petang semalam bagi menjalani pemeriksaan kesihatan. – K! ONLINE


UPSI, World Evolution Brain jalin kerjasama kreatif
Oleh ZAKI SALLEH

17 Disember 2021, 4:19 pm
TANJUNG MALIM – Universiti Pendidikan Sultan Idris (UPSI) hari ini menjalinkan kerjasama dengan sebuah syarikat produksi tempatan, World Evolution Brain Sendirian Berhad yang menerbitkan pelbagai filem dan drama tempatan.
Naib Canselor UPSI, Profesor Datuk Dr. Md Amin Md Taff berkata, kerjasama itu dapat memberikan kelebihan pada kedua-dua pihak untuk menyalurkan kepakaran sedia ada di peringkat fakulti bagi menampung keperluan dalam industri kreatif tanahair.
Menurut beliau, banyak kejayaan telah dikecapi oleh pihak fakulti menerusi penyertaan peringkat nasional mahupun antarabangsa, malah ada di antaranya diiktiraf dengan cemerlang.
“Bukan itu saja, kakitangan akademik di Fakulti Muzik dan Seni Persembahan (FMSP) juga menjadi pakar rujuk dari pihak industri secara berkala seperti khidmat nasihat dan rundingan dalam industri secara amnya.
“Dengan pelbagai pengiktirafan dan kecemerlangan, tidak mustahil UPSI mampu merealisasikan misi dan visi negara dalam melahirkan modal insan holistik yang cemerlang selaras dengan cogankata UPSI No.1 Pendidikan,” jelasnya ketika berucap pada majlis tersebut.
Turut hadir Pengerusi Eksekutif World Evolution Brain, Datuk Jurey Latiff Rosly.

Syarikat produksi itu banyak melahirkan produk filem bermutu seperti filem aksi Libas pada 2011 dan Malay Regiment (2017) serta naskah-naskah drama dan telefilem yang mendapat sambutan penonton.
Kerjasama tersebut melibatkan pertukaran kemahiran antara kedua-dua institusi bagi tujuan pembangunan dan pengembangan ilmu bidang seni persembahan, perkhidmatan perundingan berkaitan bidang kepakaran muzik, tari dan teater. – K! ONLINE.


Bekas budak pejabat menangis dijel 6 tahun, 10 sebatan
Oleh NORHAYATI YAHAYA

17 Disember 2021, 4:15 pm
SHAH ALAM – Seorang bekas budak pejabat menangis selepas dijatuhi penjara enam tahun dan 10 sebatan oleh Mahkamah Tinggi hari ini atas kesalahan mengedar syabu seberat 106.71gram (g), dua tahun lalu.
Hakim Datuk Abd. Halim Aman menjatuhi hukuman itu terhadap tertuduh, C. Viknesvaran, 23, yang mengaku bersalah terhadap pertuduhan pilihan yang dibacakan kepadanya oleh jurubahasa.
Perintah penjara itu diarahkan bermula dari tarikh tangkap pada 22 Jun 2019.
Abd. Halim dalam penghakimannya berharap tertuduh insaf dan tidak mengulangi kesalahan sama pada masa hadapan.
“Nasihat saya, selepas keluar nanti, jangan jadi macam ini. Kamu kata dapat upah RM200 tapi duduk dalam (penjara) berapa lama? Saya nasihatkan, jangat buat lagi dan cari kerja lain,” ujarnya.
Viknesvaran didakwa mengedar dadah jenis syabu seberat 106.71g di Jalan Persiaran Kewajipan berhampiran Petronas pukul 3.50 petang pada 22 Jun 2019.

Pertuduhan dilakukan mengikut Seksyen 12(2) Akta Dadah Berbahaya yang boleh dihukum dibawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun penjara dan maksimum 10 sebatan, jika disabitkan kesalahan. – K! ONLINE


Caj parkir haram, 14 lelaki ditahan
Oleh NOR AZIAH MAT NOH

17 Disember 2021, 4:58 pm
KUALA LUMPUR – Lima lelaki warga asing antara 14 orang ditahan atas kesalahan mengutip caj parkir kereta secara haram menerusi Ops Parkir Haram dijalankan Jabatan Siasatan Dan Penguatkuasaan Trafik (JSPT) di sini pada Rabu dan Khamis.
Ketua JSPT Kuala Lumpur, Asisten Komisioner Sarifudin Mohd. Salleh berkata, operasi itu dijalankan dengan kekuatan 11 orang pegawai serta anggota bermula Rabu di sekitar Bukit Bintang, Solaris dan Mont Kiara di sini semalam.
“Sembilan orang lelaki tempatan dan lima lelaki warga asing ditahan kerana melakukan kesalahan mengutip caj parkir kereta secara haram serta merampas wang tunai yang diambil daripada pemandu-pemandu secara paksaan.
“Kesemua tangkapan yang berusia lingkungan 21 hingga 49 tahun itu telah di bawa ke Balai Polis Trafik Jalan Bandar dan akan dituduh di bawah Seksyen 50(3) Akta Pengangkutan Jalan (APJ) 1987, jika sabit kesalahan akan dihukum mengikut Seksyen 119 (2) APJ 1987,” katanya dalam kenyataan hari ini.
Tambah beliau, JSPT akan terus mempertingkatkan operasi mencegah dan seterusnya membanteras sepenuhnya aktiviti parkir haram di sekitar ibu kota yang menjadi ketidakselesaan kepada masyarakat.
“Orang ramai yang mempunyai sebarang pertanyaan atau maklumat boleh menghubungi Balai Polis Trafik (JSPT) Jalan Tun H.S Lee di talian 03-2071 9999, hotline JSPT Kuala Lumpur di talian 03-20260267/69 atau mana-mana balai polis berhampiran,” ujarnya. – K! ONLINE


Bayi didakwa cedera ditendang lembu, rupanya dilanggar kereta
Oleh NUR ANATI JUHARI

17 Disember 2021, 4:40 pm
ALOR SETAR – Seorang lelaki warga Myanmar ditahan selepas menghantar anaknya yang baru berusia setahun dengan kesan kecederaan pada kepala dan muka didakwa akibat ditendang lembu ke Hospital Sultanah Bahiyah (HSB) di sini semalam.
Ketua Jabatan Siasatan Jenayah Kedah, Datuk G. S. Suresh Kumar berkata, pihaknya menerima laporan daripada seorang pegawai perubatan HSB memaklumkan menerima seorang bayi warga Myanmar berusia setahun yang mengalami kecederaan pada kepala dan muka melecet kira-kira pukul 10.56 malam.
“Kecederaan tersebut dikatakan akibat ditendang seekor lembu semasa bayi terbabit sedang bermain di luar rumah.
“Hasil siasatan yang dijalankan pihak polis bagaimanapun mendapati mangsa telah dilanggar oleh bapanya ketika mengundur kereta di kediaman mereka,” katanya dalam satu kenyataan di sini hari ini.
Kata beliau, keadaan terkini mangsa adalah stabil dan masih di bawah pengawasan wad unit rawatan rapi (ICU) HSB.
Menurut Suresh, suspek berusia 27 tahun yang bekerja sebagai buruh binaan direman di bawah Seksyen 117 Kanun Tatacara Jenayah untuk siasatan lanjut. – K! ONLINE


PATI kritikal meninggal dunia, 1 lagi mayat lemas dijumpai
Oleh MASTURAH SURADI

17 Disember 2021, 4:27 pm
KOTA TINGGI – Salah seorang daripada 14 pendatang asing tanpa izin (PATI) warga Indonesia yang terselamat dalam kejadian bot karam di perairan Tanjung Balau di sini meninggal dunia pagi tadi.
Timbalan Pengarah Operasi Agensi Penguat kuasa Maritim Malaysia (APMM) Johor, Kapten Maritim Simon Templer Lo Ak Tusa berkata mangsa merupakan seorang lelaki berusia 30-an disahkan meninggal dunia di Hospital Kota Tinggi (HKT).
Katanya, mangsa merupakan satu-satunya yang mengalami kecederaan yang kritikal ketika dijumpai bersama PATI lain pada hari kejadian bot karam tersebut berlaku.
“Pada hari ini pihak kami mendapat berita sedih dimaklumkan bahawa salah seorang mangsa yang selamat pada hari pertama kejadian telah meninggal dunia awal pagi tadi.
“Mangsa seorang lelaki meninggal di HKT dimana saya dimaklumkan secara tidak rasmi punca kematian adalah disebabkan lemas,”katanya pada sidang media di Pangkalan Hadapan Carilamat (PHC) Tanjung Balau di sini hari ini.
Dalam perkembangan lain Simon berkata, satu lagi mayat PATI yang lemas berjaya ditemui lebih kurang 2.7 batu nautika di perairan Tanjung Punggai, Pengerang pagi tadi.

Katanya, mayat lelaki dianggarkan berusia 30-an itu ditemui nelayan tempatan dan telah dibawa ke Hospital Sultan Ismail (HSI) kira-kira pukul 1.30 tengahari tadi. – K! ONLINE.


Lesen penjaja sementara Selangor dilanjut 6 bulan
Oleh ISKANDAR SHAH MOHAMED

17 Disember 2021, 4:22 pm
KUALA SELANGOR – Pemberian lesen penjaja sementara bagi golongan berpendapatan rendah di Selangor dilanjutkan sehingga Jun tahun depan.
Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru Selangor, Ng Sze Han berkata, lesen sementara itu sepatutnya berakhir pada hujung bulan ini namun dilanjutkan enam bulan selepas diputuskan kerajaan negeri bagi membantu penjaja yang terjejas akibat pandemik Covid-19.
“Terdapat kira-kira 200,000 penjaja kecil dan sederhana yang terkesan di seluruh negeri ini. Jika kita tidak membantu rakyat dan peniaga, ia dikhuatiri akan menyebabkan kesan kepada sosio ekonomi.
“Justeru, kerajaan negeri bersetuju melanjutkan tempoh lesen penjaja sementara sehingga Jun 2022,” katanya ketika merasmikan Medan Selera Bestari Jaya di sini, hari ini.
Turut hadir, Ahli Parlimen Kuala Selangor, Datuk Seri Dr. Dzulkefly Ahmad dan Yang Dipertua Majlis Perbandaran Kuala Selangor (MPKS), Rahilah Rahmat.
Tambah Sze Han, musim pandemik mengakibatkan rakyat hilang pekerjaan termasuk yang terpaksa berniaga kecil-kecilan untuk meneruskan kehidupan. – K! ONLINE.


Grab Lejen rai rakan pemandu, penghantar yang merubah komuniti
Oleh KOSMO!

17 Disember 2021, 5:00 pm
PETALING JAYA – Grab Malaysia baru-baru ini memperkenalkan Grab Lejen, inisiatif yang julung kali diadakan bagi meraikan rakan-rakan pemandu dan penghantarnya yang selama ini terbukti menjadi gagasan mantap dalam memastikan kesejahteraan masyarakat.
Ia bertujuan memperakui kisah perjuangan komuniti Grab yang telah berhempas pulas menghulur khidmat bakti sebagai petugas barisan hadapan bagi memanfaatkan warga Malaysia di samping memperkasa punca pencarian dengan pelbagai manfaat tambahan.
Pengarah Operasi Grab Malaysia, Rashid Shukor berkata, rakan-rakan pemandu dan penghantar Grab telah membuktikan walaupun tahun ini cukup getir, semua cabaran dan dugaan dihadapi dapat diatasi berkat kerjasama sebagai satu bangsa dan negara.
“Kami berharap inisiatif ini, yang bakal menjadi acara tahunan menjadi wadah terbaik untuk kami meneruskan usaha mengiktiraf jasa baik rakan Grab di atas khidmat serta keprihatinan mereka membantu warga Malaysia.
“Grab turut berhasrat meningkatkan sokongan disediakan supaya dapat memenuhi pelbagai keperluan mereka,” katanya dalam satu kenyataan.
Komik Grab Lejen memaparkan kisah seharian rakan pemandu dan penghantar Grab sewaktu melaksanakan tugas mereka.
Cerita kehidupan

Grab Lejen adalah kempen penghargaan tahunan yang dijalankan selama sebulan bagi berkongsi kisah unik rakan pemandu dan penghantar Grab sehari-hari dalam menyediakan perkhidmatan kepada orang ramai.
Memulakan kempen tersebut, Grab melancarkan filem pendek berjudul Grab Lejen Lahir Dari Kesungguhan di saluran YouTube yang menayangkan kompilasi kisah-kisah hebat yang dialami komuniti Grab sepanjang tahun ini.
Kompilasi kisah hebat yang dialami rakan kongsi dan komuniti Grab sepanjang tahun 2021.
Superapp terkemuka itu turut menjalin kerjasama dengan kartunis ulung, Ujang untuk penghasilan siri komik berilhamkan kisah-kisah benar yang dikongsi secara meluas dalam kalangan warga Malaysia mengenai rakan pemandu dan penghantar Grab yang menabur bakti melangkaui skop tugasan sebenar masing-masing.
Penceritaan komik ini akan dibawa langsung menerusi acara livestream mingguan sepanjang bulan ini dan turut memaparkan rakan pemandu dan penghantar yang menerima ganjaran eksklusif daripada Grab sebagai tanda penghargaan.
Dua komik garapan kartunis Ujang untuk inisiatif Grab Lejen.
Ganjaran eksklusif GrabBenefits
Sebagai penghargaan tambahan buat rakan kongsi yang menunjukkan teladan dan khidmat terbaik, Grab turut menawarkan ganjaran eksklusif, GrabBenefits yang dipilih berdasarkan respons rakan pemandu dan penghantar termasuk rebat petrol, bantuan penyelenggaraan kenderaan dan liputan penjagaan kesihatan.
Program itu memperkasa kehidupan rakan pemandu dan penghantar menerusi tawaran manfaat, diskaun dan program kesetiaan memboleh peserta memaksimum pendapatan, menjimatkan perbelanjaan harian serta menyediakan perlindungan ketika bertugas.
GrabBenefits mengandungi tiga kategori utama iaitu Perlindungan, termasuk penyediaan GrabInsure yang menyediakan perlindungan insurans berkaitan pekerjaan; Simpanan meliputi rebat untuk petrol dan penyelenggaraan kenderaan melalui panel rakan kongsi Grab di seluruh negara; dan Akademi yang menyediakan kursus peningkatan kemahiran, pengetahuan digital dan kewangan.
Pengarah Operasi Grab Malaysia, Rashid Shukor berpandangan rakan kongsi industri e-hailing perlu disediakan sokongan bagi memelihara kebajikan dan mengukuhkan daya tahan kewangan mereka.
Menurut Rashid, sebagai pengupaya teknologi tempatan, pihaknya ingin memastikan warga Malaysia mendapat akses mudah untuk menyara kehidupan.
“Pada masa sama, kami juga menyedia inisiatif untuk memelihara kebajikan mereka, meliputi penjimatan dan perlindungan di atas jalan raya menerusi penyediaan insurans sehinggalah kepada kehidupan berkualiti dan daya tahan kewangan.
“Pelancaran Grab Lejen dan penambah baikan platform GrabBenefits adalah komitmen kami untuk membalas jasa komuniti rakan pemandu dan penghantar dengan memenuhi keperluan dan memberi penghargaan kepada mereka,” jelasnya.
Sementara itu, bagi seorang rakan penghantar yang berstatus orang kelainan upaya (OKU) pekak dan bisu, Rizuam Abd. Karim, 31, ekosistem ekonomi gig yang berasaskan teknologi komunikasi terkini seperti yang ditawarkan Grab menyediakan peluang buat golongan sepertinya untuk bekerja mencari rezeki yang halal.
Katanya kepada Kosmo! menerusi mesej di aplikasi Whats App, cabaran terbesar baginya sejak bekerja sebagai penghantar makanan selama setahun bukanlah masalah komunikasi, sebaliknya untuk mencari rumah penerima.
Bagi Rizuam, cabaran sewaktu menghantar makanan hanyalah perkara biasa yang perlu dihadapi setiap hari.
“Saya tahu saya OKU pekak bisu susah untuk dapat pekerjaan, jadi saya ambil peluang menjadi rider GrabFood.
“Cabaran paling sukar bagi saya ialah apabila tidak jumpa rumah pelanggan, ia banyak membazirkan masa.
“Dari segi komunikasi pula saya biasanya tidak berdepan masalah sebab ada kemudahan chat atau mesej pesanan ringkas (SMS), walaupun pernah juga saya berdepan situasi pelanggan mendiamkan diri dan tidak memberikan respon,” katanya yang memberikan perkhidmatan di sekitar Kuala Terengganu, Kuala Nerus, Gong Badak dan Bukit Payung. – K! ONLINE


2 beranak dijangkiti Covid-19 terkandas banjir
Oleh AIMUNI TUAN LAH

17 Disember 2021, 4:36 pm
GUA MUSANG – Anggota Angkatan Pertahanan Awam Malaysia (APM) memindahkan dua beranak yang dijangkiti Covid-19 selepas rumah mereka di Felda Chiku 7 di sini ditenggelami banjir hari ini.
Pegawai APM Daerah Gua Musang, Mohd. Yussalmi Mohd. Yusoff berkata, pihaknya menerima panggilan kecemasan daripada petugas kesihatan pada pukul 11 pagi tadi yang memaklumkan terdapat seorang wanita berusia 39 tahun bersama anak perempuannya berusia tiga tahun positif Covid-19 terkandas dalam banjir.
Katanya, empat anggota APM dan sebuah jentera bergegas segera ke lokasi kejadian untuk membawa kedua-dua pesakit itu ke Hospital Gua Musang dengan segera.
“Dua anggota APM yang mengendalikan bot memakai pakaian perlindungan diri (PPE) sebelum menaiki bot untuk menyelamatkan mangsa.
“Kami berjaya mengeluarkan dua beranak itu untuk menerima rawatan di Hospital Gua Musang,” katanya ketika dihubungi Kosmo! hari ini.
Tambahnya, suami wanita berkenaan turut menaiki bot terbabit dan mereka dibawa ke hospital untuk pemantauan lanjut. – K! ONLINE.


[VIDEO] Banjir: Korban pertama lemas ketika redah air
Oleh KHAIRULMIZAN YAHYA

17 Disember 2021, 4:48 pm
KUANTAN – Kejadian banjir di negeri ini meragut korban pertama selepas seorang penunggang motosikal yang dihanyutkan arus deras ketika cuba meredah air ditemukan lemas di Jalan Pulau Manis dekat Gambang, di sini, hari ini.
Dalam kejadian kira-kira pukul 12.40 tengah hari itu, mangsa, M. Gunalan, 38, menunggang motosikal jenis Honda EX5 melalui jalan terbabit yang dilimpahi air dipercayai untuk pulang ke rumahnya.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, ketika tiba di lokasi kejadian, terdapat air melintas dan berarus laju menghalang laluan.
“Namun mangsa bertindak meredah air berkenaan sebelum motosikal yang dinaiki terbalik dan mangsa dihanyutkan arus deras ke kawasan ladang sawit berhampiran,” katanya dalam di sini, hari ini.
Menurutnya, pihak bomba menerima panggilan kecemasan kira-kira pukul 12.40 tengah hari dan 11 anggota daripada Balai Bomba dan Penyelamat (BBP) Taman Tas bergegas ke lokasi kejadian.
Katanya, operasi mencari dan menyelamat (SAR) mangsa turut dibantu enam anggota Pasukan Penyelamat Di Air (PPDA) dari BBP Kuantan serta enam anggota Bomba Sukarela Gambang. – K! ONLINE


Duit syarikat RM200,000 lesap dikebas ‘scammer’
Oleh MOHAMAD FAIZAL HASHIM

17 Disember 2021, 4:32 pm
JOHOR BAHRU – Seorang Pengarah Urusan sebuah syarikat hartanah di Kluang kerugian RM200,000 selepas diperdaya sindiket yang menyamar sebagai syarikat pembekal kepada perusahaannya.
Ketua Jabatan Siasatan Jenayah Komersil (JSJK) Johor, Asisten Superintendan Amran Jusin berkata, pengarah urusan syarikat terbabit yang berusia 74 tahun tampil membuat laporan polis semalam mendakwa sudah ditipu.
“Menurut mangsa pada 3 Ogos, pegawai syarikatnya menerima e-mel daripada pihak dipercayai pembekal kepada syarikat mangsa yang mengarahkan untuk mengubah akaun bank bagi pembayaran pembekalan yang dibuat.
“Tanpa meragui e-mel yang diterima, pada 10 September lalu mangsa meluluskan dan mengarahkan pembayaran dibuat ke akaun bank yang diarahkan walaupun dibuat ke nama dan akaun yang berbeza ,” katanya dalam satu kenyataan hari ini.
Katanya, pada 1 Disember lalu, mangsa dimaklumkan pengurus kewangan syarikatnya yang menyatakan bahawa pembekal masih belum menerima pembayaran daripada syarikat miliknya. – K! ONLINE.


PRN Sarawak: 1,866 pusat mengundi dibuka esok
Oleh MOHD RIDZAUDDIN ROSLAN

17 Disember 2021, 4:01 pm
KUCHING – Sebanyak 1,866 Pusat Mengundi melibatkan 3,555 saluran akan dibuka esok bagi membolehkan kira-kira 1.2 juta pengundi menunaikan tanggungjawab pada Pilihan Raya Negeri (PRN) Sarawak kali ini.
Setiausaha Suruhanjaya Pilihan Raya (SPR), Datuk Ikmalrudin Ishak berkata, seramai 46,565 petugas juga akan ditempatkan di semua lokasi terlibat bagi memudahkan proses pengundian.
“Hari ini SPR telah menjalankan semakan peralatan mengundi seperti peti undi, dakwat pilihan raya, kertas undi, petak undi dan sebagainya untuk kegunaan bagi proses pengundian esok.
“Semakan itu untuk memastikan semua peralatan atau kelengkapan bagi pengundian pada hari esok lengkap dan berkeadaan baik seterusnya diagihkan kepada Ketua-Ketua Tempat Mengundi (KTM) bagi setiap saluran mengundi,” katanya dalam satu kenyataan tadi.
Pada masa sama, Ikmalrudin turut menasihatkan pengundi supaya keluar mengundi mengikut saranan masa ditetapkan seperti tercatat pada aplikasi MySPR Semak.
“Sekiranya pengundi tidak dapat hadir pada masa digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 7.30 pagi hingga 5.00 petang.

“SPR juga ingin mengingatkan majikan supaya membenarkan pekerja mereka yang berdaftar sebagai pemilih untuk keluar mengundi esok,” jelasnya.
Menurutnya, mana-mana majikan yang tidak membenarkan pekerja keluar mengundi boleh diambil tindakan mengikut Seksyen 25 (3) Akta Kesalahan Pilihan Raya 1954 yang memperuntukkan hukuman denda RM5,000 atau penjara selama setahun. -K! ONLINE


Vape ‘terapi’ ganti rokok
Oleh AHMAD SHAHERMAN SHAMSURI

17 Disember 2021, 3:22 pm
PETALING JAYA – Satu kajian mendapati rokok elektronik atau vape boleh dianggap sebagai satu terapi penggantian nikotin melalui kaedah pengurangan kemudaratan tembakau yang berkesan bagi membantu perokok berhenti merokok.
Perkara ini telah dibentangkan, Pakar Kesihatan Awam daripada Universiti Kebangsaan Malaysia (UKM), Prof. Dr. Sharifa Ezat Wan Puteh dalam persidangan pengurangan kemudaratan tembakau (THR) anjuran Federation of Private Medical Practitioners Associations Malaysia (FPMPAM) baru-baru ini.
Menerusi pembentangan tersebut, Sharifa Ezat memaklumkan, Kementerian Kesihatan (KKM) mensasarkan pengurangan jumlah perokok di Malaysia sebanyak 15 peratus menjelang 2025 dan bebanan negara kepada penyakit berkaitan rokok adalah sangat tinggi.
“Untuk mencapai sasaran tersebut, kerajaan perlu menyusun strategi dan melihat kaedah-kaedah yang telah diguna pakai negara antarabangsa serta terbukti berkesan sebagai contoh rokok elektronik sebagai salah satu kaedah terapi penggantian nikotin.
“Adakah dengan menaikkan cukai kepada rokok akan menyelesaikan masalah kesihatan negara ini? Tindakan ini hanya akan menyebabkan pengguna mencari alternatif kepada produk tembakau yang lebih murah termasuk produk tembakau tanpa cukai atau rokok seludup yang merupakan satu masalah kepada negara,” katanya.
Antara produk e-rokok yang boleh didapati di pasaran. Gambar hiasan
Sharifa Ezat berkata, ketika ini Malaysia mempunyai kaedah rawatan penggantian nikotin seperti gula-gula getah, kaedah tampalan dan lozenges.

Bagaimanapun katanya, terdapat negara yang menggunakan vape dan telah berjaya menurunkan kadar merokok dengan konsisten.
“Malaysia harus melihat dan mengambil contoh negara-negara yang telah mengiktiraf vape sebagai salah satu terapi penggantian nikotin dan juga kaedah THR sebagai contoh di United Kingdom (UK).
“Trend merokok telah menurun di UK selepas Perkhidmatan Kesihatan Kebangsaan (NHS) mempromosikan vape melalui kawal selia yang ketat dan piihak kesihatan di UK berpendapat, vape adalah penyumbang utama kepada penurunan kadar merokok di negara itu,”ujarnya.
Mengulas lanjut, Sharifa Ezat mencadangkan supaya Malaysia mengikut jejak langkah UK melalui kerjasama di antara pelbagai kementerian.
Produk vape bernikotin semakin popular dalam kalangan perokok dalam usaha menghentikan ketagihan merokok. – Gambar hiasan
Pada masa sama katanya, pengharaman rokok dan vape bukanlah satu alternatif yang terbaik kerana tindakan tersebut akan menimbulkan satu masalah lain sebagai contoh pasaran haram dan juga menyekat pilihan produk penggantian pengguna.
“Regulasikan e-rokok bernikotin dengan kawalan ketat ke semua lapis pengguna, wujudkan perundangan, penguat kuasaan kepada pengeluaran, pelabelan dan pengiklanan.
“Laksanakan juga amalan pengilangan yang baik dan wujudkan latihan standard untuk kegunaan penjual,” katanya.-K! ONLINE


Banjir : 4 daerah di Kelantan mula dinaiki air
Oleh YATIMIN ABDULLAH

17 Disember 2021, 3:52 pm
KOTA BHARU – Kebanyakan kawasan di empat daerah di Kelantan iaitu Gua Musang, Kuala Krai, Jeli dan Tanah Merah mula dinaiki air susulan hujan lebat sejak semalam.
Hujan lebat tidak henti itu menyebabkan seramai 533 orang mangsa banjir dari empat jajahan itu terpaksa ditempatkan di lapan buah pusat pemindahan sementara (PPS) selepas rumah mereka ditenggalami air.
Menurut aplikasi InfoBencanaJKM setakat pukul 3 petang tadi, Gua Musang menempatkan mangsa banjir tertinggi setakat ini melibatkan 428 orang di dua PPS iaitu Sekolah Kebangsaan (SK) Felda Chiku 7 dan SK Limau Kasturi.
Di Kuala Krai, seramai 73 mangsa telah ditempatkan di tiga buah PPS iaitu Sekolah Menengah Kebangsaan (SMK) Kuala Krai, Pejabat Veterinar Daerah, SK Sungai Embak dan SK Chenulang.
SK Kuala Balah di Jeli pula menempatkan 24 mangsa dan SK Keleweh, Tanah Merah seramai lapan orang.
Sungai Golok di Jenob, Tanah Merah sudah melepasi paras bahaya iaitu 23.8 meter berbanding paras normal 19 meter.

Tiga lagi sungai utama di Kelantan iaitu Sungai Lebir di Kuala Koh (Gua Musang), Kuala Krai dan Kusial (Tanah Merah) sudah melepasi paras amaran. – K! ONLINE.


Banjir di Gua Musang sudah dijangka
Oleh AIMUNI TUAN LAH

17 Disember 2021, 3:13 pm
GUA MUSANG – Kira-kira 200 keluarga yang tinggal di Kampung Limau Kasturi di sini sudah lali apabila kampung mereka sering dilanda banjir akibat cuaca hujan berterusan setiap hujung tahun.
Lokasi rumah mereka yang terletak berhampiran Sungai Galas menyebabkan penduduk Kampung Limau Kasturi di sini kerap mengalami kerugian dan terpaksa berpindah ke pusat pemindahan sementara (PPS).
Seorang penduduk, Yusof Arif, 56, berkata, selepas berlaku hujan berterusan sejak semalam, rumah penduduk telah dilimpahi air banjir dan jalan perhubungan kampung mereka juga tidak dapat dilalui oleh semua kenderaan.
Katanya, paras air Sungai Galas di Kampung Limau Kasturi ketika ini semakin meningkat kerana hujan masih lagi turun.
“Kami tidak lena tidur sejak malam tadi apabila hujan lebat turun berterusan. Kami bersiap sedia menyimpan barangan dan dokumen berharga.
“Pada pukul 4.30 pagi ini air sungai semakin meningkat dan melimpahi paras tebing dan memasuki rumah beberapa penduduk kampung,” katanya.- K! ONLINE


MAPS bukan dibiayai kerajaan Perak
Oleh ZAKI SALLEH

17 Disember 2021, 3:40 pm
IPOH – Menteri Besar Perak, Datuk Seri Saarani Mohamad menafikan bahawa kerajaan negeri membiayai pembangunan projek Taman Tema Movie Animation Park Studio (MAPS) di Meru Raya dekat sini yang telah ditutup.
Jelas beliau, sebaliknya projek tersebut dibiayai PCB Development Sdn. Bhd. (PCBD) iaitu anak syarikat kepada PCB yang tersenarai di Bursa Malaysia.
Katanya, malah projek tersebut dilaksanakan menerusi pinjaman daripada beberapa institusi kewangan lantas tidak timbul isu kononnya kerajaan Perak berhutang seperti yang didakwa pembangkang.
“Sejak tahun 2019, saya didendangkan dengan dakwaan kononnya kerajaan negeri telah membelanjakan sebanyak RM600 juta dalam projek MAPS.
“Sebagai Menteri Besar, hari ini saya ingin menegaskan sekali lagi bahawa kerajaan negeri tidak terlibat dengan sebarang hutang dan tidak bertanggungjawab untuk membayar hutang berkenaan,“ ujarnya semasa membuat Penggulungan Ucapan dalam Sidang Dewan Undangan Negeri (DUN) di sini hari ini.
Saarani berkata, sehubungan itu kerajaan negeri juga tidak mencampuri urusan perniagaan syarikat berkenaan kerana ia diuruskan secara profesional lembaga pengarah dan badan pengurusan syarikat.

“Dalam erti kata lain, Kerajaan Negeri tidak mempunyai ’locus standi’ (atau hak di sisi undang-undang) untuk mencampuri urusan syarikat berkenaan,” katanya.
MAPS yang dibangunkan dengan kos RM520 juta itu menghentikan operasi pada Januari tahun lalu akibat masalah kewangan tetapi tiada tempoh ditetapkan bagi penutupan tersebut.
Semasa persidangan pada Selasa lalu, Nga Kor Ming (DAP-Aulong) mendakwa, MAPS yang kini menjadi projek gajah putih menyebabkan anak syarikat kerajaan negeri, Perak Corporation Berhad (PCB) berhutang sebanyak RM810 juta. – K! ONLINE.


‘Hulk’ Kurdistan tarik bas dua tingkat hampir 52 meter
Oleh KOSMO!

17 Disember 2021, 4:00 pm
BAGHDAD – Seorang ahli bina badan dari wilayah Kurdistan, Iraq mempamerkan kekuatannya dengan menarik bas dua tingkat sejauh hampir 52 meter dalam usaha untuk mendapatkan pengiktirafan  Guinness World Records, lapor agensi berita United International Press semalam.
Majeed Yehya, 51, yang merupakan seorang atlet angkat berat dan pemilik gymnasium itu menarik sebuah bas berwarna merah yang dinaiki oleh 15 penumpang itu pada jarak 51.5 meter melalui pasar utama di ibu negeri wilayah Kurdistan,  Erbil.
Dia melakukan aksi tersebut pada Selasa lepas.
Menerusi klip video yang dimuat naik di laman perkongsian video YouTube, lelaki itu dilihat dikelilingi orang ramai yang ingin memberi sokongan kepadanya sebelum acara bermula.
Rakaman video dan bukti lain daripada percubaan itu telah diserahkan kepada Guinness World Records untuk mendapatkan pengiktirafan rasmi rekod dunia.
Majeed malah berharap agar panel hakim daripada badan yang mencatat rekod dunia itu datang ke Erbil untuk menyaksikannya memecahkan rekod seterusnya dengan mengangkat sebuah kapal terbang di lapangan terbang antarabangsa Erbil. – Agensi


Pemandu kereta lawan arus didenda, dipenjara 6 bulan
Oleh NOR AZIAH MAT NOH

17 Disember 2021, 4:10 pm
KUALA LUMPUR – Seorang lelaki dikenakan hukuman denda RM8,000 serta penjara selama enam bulan dari tarikh ditahan pada keesokannya kerana memandu kereta secara melawan arus di Bulatan Cheras, di sini Ahad lalu.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, Mahkamah Trafik Jalan Duta hari ini telah menjatuhkan hukuman itu selepas pemandu berusia 34 tahun tersebut mengaku bersalah atas kesalahan memandu secara melulu dan berbahaya.
“Pemandu dikenakan hukuman lima hari penjara wajib serta denda RM8,000 dan jika gagal membayar denda akan dipenjara selama enam bulan.
“Lelaki itu didakwa mengikut Seksyen 42(1) Akta Pengangkutan Jalan (APJ) 1987 dan tertuduh juga tidak dibenarkan mengambil lesen memandu selama lima tahun,” katanya dalam kenyataan, hari ini.
Jelasnya, kesalahan dinyatakan pada lesen memandu serta dikenakan tindakan saman mengikut Seksyen 26(1) APJ 1987 kerana memandu kenderaan tanpa lesen memandu.
Terdahulu, akhbar melaporkan pemandu itu dikesan dan dipanggil memberi keterangan di Balai Polis Trafik Jalan Tun H. S. Lee bagi membantu siasatan.

Sebelum ini, tular di media sosial video berdurasi satu minit 27 saat memaparkan kenderaan dipandu lelaki terbabit melawan arus dimuat naik pengguna TikTok dikenali @orangtua95.
Video tular itu antara lain mendakwa pemandu mabuk menjadi punca kenderaan itu melawan arus hingga mengakibatkan kemalangan dan kesesakan lalu lintas. – K! ONLINE


JPS keluar amaran aras air Sungai Pahang meningkat
Oleh ZULKIFLI MANZOR

17 Disember 2021, 3:28 pm
PETALING JAYA – Jabatan Pengairan dan Saliran (JPS) mengeluarkan amaran aras air Sungai Pahang di Jerantut, Pahang sedang berlaku trend peningkatan.
JPS dalam satu kenyataan berkata, sekiranya hujan berterusan Stesen Sungai Tembeling di Kampung Merting di Lembangan Sungai Pahang diramalkan melepasi paras bahaya.
“Aras air di Stesen Sungai Tembeling di Lembangan Sungai Pahang diramalkan melepasi aras bahaya sebanyak 0.11 meter (58.11 meter) pada pukul 4 petang ini,” kata kenyataan itu hari ini.
Menurut JPS, aras air di sungai itu pada pukul 2 petang tadi 56.82 meter berbanding aras waspada 54 meter, aras amaran 56 meter dan aras bahaya 58 meter. – K! ONLINE


‘Jangan jadikan penjara tempat kematian, biarlah mati elok-elok’ – hakim
Oleh NORHAYATI YAHAYA

17 Disember 2021, 3:36 pm
SHAH ALAM – “Sudah macam Keluarga 69, hendak jadi apa ini? Emak macam ini, bapa macam ini. Cukup-cukuplah, jangan jadikan penjara sebagai tempat kematian, biarlah mati elok-elok,”.
Demikian teguran dari Hakim Mahkamah Tinggi, Datuk Abd. Halim Aman sebelum menjatuhkan hukuman penjara lapan tahun terhadap tertuduh Noraini Yusof, 57, yang mengaku bersalah atas dua pertuduhan termasuk pilihan kerana memiliki syabu dengan berat keseluruhan 52.4gram, dua tahun lalu.
Mahkamah membenarkan hukuman penjara dijalankan serentak bermula dari tarikh tangkap pada 17 Februari 2019.
Pada prosiding itu, Abd. Halim menegaskan agar tertuduh menjadikan hukuman itu sebagai pengajaran dan berharap supaya anak-anak tertuduh yang lain tidak terjebak ke kancah dadah.
“Suami pergi macam itu (menjalani hukuman di penjara kerana kesalahan dadah), kenapa ikut? Kamu boleh berfikir apa akan jadi kepada anak-anak kamu.
“Sebagai ibu, macam mana kamu hendak tunjuk tauladan baik kepada anak? Tidak akan ada kesudahan. Kalau sudah tunjang begitu, tidak kukuh, tidak kuat, macam mana nanti?,” jelasnya. – K! ONLINE


Syarikat Korea mohon maaf samakan wanita dengan lembu
Oleh KOSMO!

17 Disember 2021, 4:00 pm
SEOUL – Gergasi tenusu  Korea Selatan, Seoul Milk meminta maaf berhubung iklan kontroversi syarikat berkenaan yang tular di media sosial kerana didakwa menghina wanita, lapor laman berita Wion News semalam.
Akhbar The Korea Herald melaporkan bahawa iklan tersebut dimuat naik di saluran YouTube Seoul Milk pada 29 November lalu dan dialih keluar pada 8 Disember lepas.
Pengkritik-pengkritik menggariskan dua masalah pada iklan tersebut, termasuk menggambarkan wanita seperti lembu tenusu dan promosi jenayah ‘molka’ iaitu melakukan rakaman tanpa persetujuan orang yang dirakam.
“Kami dengan ikhlas memohon maaf kepada semua yang tidak selesa oleh video iklan susu yang dimuat naik ke saluran YouTube rasmi Seoul Milk pada 29 November lalu.
“Kami memandang  serius perkara ini dan akan menjalankan siasatan dalaman. Kami juga akan  lebih berhati-hati supaya insiden serupa  tidak berlaku di masa hadapan,”  kata syarikat induk Seoul Milk,  Seoul Daily Cooperative dalam satu kenyataan seperti yang dipetik akhbar The Korea Herald.
Iklan itu memaparkan  seorang lelaki di sebuah kawasan di pedalaman Korea Selatan yang menghendap sekumpulan wanita berpakaian putih sedang minum air.

Suara latar kemudian berkata: ‘’Kami memutuskan untuk mendekati mereka dengan hati-hati. Mereka minum air bersih dari alam semula jadi, makan makanan organik dan hidup aman dalam persekitaran yang menyenangkan.’’
Iklan itu seterusnya menunjukkan apabila kumpulan wanita itu didekati, mereka bertukar menjadi lembu selepas lelaki itu secara tidak sengaja terpijak ranting. – Agensi


WTCKL dilanda banjir, Anugerah Drama Sangat tergendala
Oleh MOHD. HAIKAL ISA

18 Disember 2021, 11:52 pm
PETALING JAYA – Acara hiburan anjuran TV3, Anugerah Drama Sangat (ADS) yang bersiaran secara langsung dari World Trade Cenrte KL (WTCKL) terpaksa ditangguhkan disebabkan bencana banjir di kawasan tersebut yang semakin memburuk.
Gergasi media yang menaungi stesen televisyen tersebut, Media Prima menerusi satu kenyataan memaklumkan perkara tersebut sebentar tadi.
“Pihak pengurusan Media Prima memohon maaf atas penangguhan Anugerah Drama Sangat 2021.
“Penangguhan ini disebabkan oleh bencana banjir yang melanda World Trade Centre KL, tempat anugerah ini berlangsung,” ujar kenyataan tersebut.
Disebabkan bencana alam yang tidak terduga tersebut, baki penyampaian anugerah bagi lima kategori lagi akan diumumkan esok dalam program hiburan hujung minggu, Melodi.
“Anugerah Drama Popular, Anugerah Pesona Bintang, Anugerah Pengarah Terbaik, Anugerah Drama Terbaik dan Anugerah Khas Barisan Pelakon Terbaik Drama akan diumumkan dalam Melodi secara langsung pada hari Ahad pukul 12 tengahari, 19 Disember (esok).

“Pihak kami akan berkongsi pautan untuk siaran langsung tersebut dengan rakan-rakan media,” menurut kenyataan terbabit lagi.
ADS dianjurkan buat julung kalinya dan bersiaran langsung dari WTCKL.
Majlis anugerah yang dikendalikan oleh pelakon Nabila Huda dan Ain Edruce tersebut disiarkan menerusi stesen televisyen TV3.
Keadaan banjir di ibu negara semakin memburuk apabila hujan tidak berhenti membasahi bandar metropolitan tersebut dan kawasan sekitarnya sejak semalam. – K! ONLINE


Banjir: 11 penduduk di Changkat Jong terjejas banjir dipindahkan
Oleh ZAKI SALLEH

18 Disember 2021, 11:59 pm
TELUK INTAN – Seramai 11 penduduk daripada empat keluarga dipindahkan setelah kediaman mereka di Batu 8, Jalan Changkat Jong di sini dinaiki air akibat banjir kilat.
Jurucakap Bilik Gerakan Jabatan Bomba dan Penyelamat negeri Perak memberitahu, kesemua penduduk dipindahkan sementara ke Dewan Changkat Jong.
Menurut jurucakap itu, pihaknya menerima panggilan kecemasan berhubung kejadian banjir kilat itu pada pukul 7.18 malam tadi.
“Kita telah menghantar sepasukan anggota dari Balai Bomba dan Penyelamat Teluk Intan ke lokasi kejadian bagi melakukan pemantauan.
“Air naik setinggi 0.3 meter menyebabkan komander operasi mengarahkan penduduk yang terkesan dipindahkan buat sementara ke dewan berkenaan,” ujarnya dalam satu kenyataan malam ini.
Sementara itu, kata jurucakap tersebut, ketika ini hujan masih berlaku di beberapa kawasan sekitar Teluk Intan dan pemantauan berterusan sedang dijalankan. – K! ONLINE